Curi data ePenyata Gaji: NACSA akan buat kenyataan – Annuar

KOTA BHARU: Kerajaan telah mendapat petunjuk tertentu berhubung dakwaan kecurian data penyata gaji (ePenyata Gaji) kakitangan awam, dan kenyataan lanjut mengenainya akan dibuat oleh Agensi Keselamatan Siber Negara (NACSA).

Menteri Komunikasi dan Multimedia Tan Sri Annuar Musa berkata kerajaan memandang serius berhubung isu ketirisan serta kecurian data, dan telah mengadakan beberapa mesyuarat serta perbincangan mengenainya.

“Dalam kes dakwaan kecurian data yang melibatkan ePenyata Gaji kakitangan dan sebagainya, kita telah bersetuju supaya tidak ramai mengeluarkan kenyataan, selain tidak mahu mengganggu penyiasatan yang sedang rancak dijalankan.

“Kita setuju sebarang kemas kini perlulah dikeluarkan oleh NACSA dan Jabatan Perdana Menteri (JPM), cuma apa yang boleh saya maklumkan kita telah mendapat petunjuk yang tertentu dan tindakan-tindakan sedang menyusul,” katanya.

Beliau berkata demikian kepada pemberita selepas Majlis Pengagihan PerantiSiswa Keluarga Malaysia di Kolej Matrikulasi Kok Lanas di sini hari ini.

Beberapa media sebelum ini melaporkan isu kecurian data apabila sekumpulan penggodam yang menggelarkan diri mereka dari organisasi keselamatan siber ‘gray hat’ mendakwa telah menceroboh ePenyata Gaji penjawat awam, bagi menunjukkan kelemahan sistem itu.

Annuar berkata isu kecurian data menjadi satu fenomena, sebab itulah pada masa ini pihaknya telah membentuk satu kerangka kerja untuk membaiki atau melindungi masalah berkenaan kerana apa yang berlaku bukan di Malaysia sahaja, sebaliknya di semua negara.

“Saya mahu jelaskan kerana ramai yang salah faham, kalau berlaku kecurian data membabitkan data peribadi di bawah kelolaan syarikat dan swasta, ia termasuk di bawah Akta Perlindungan Peribadi dikelolakan Jabatan Perlindungan Data iaitu Kementerian Komunikasi dan Multimedia.

“Jika data dari institusi, Jabatan Kementerian, ia tidak termasuk di bawah Jabatan Perlindungan Data, sebaliknga di bawah NACSA dan JPM.

“Berhubung dakwaan pencerobohan sistem penyata gaji, ia di bawah NACSA, namun CyberSecurity Malaysia (CSM) di bawah kementerian akan memberikan bantuan dari segi siasatan forensik,” katanya. – BERNAMA


Sebahagian M40 dijangka tak dapat subsidi bahan api –  Penganalisis

KUALA LUMPUR: Sebahagian golongan berpendapatan pertengahan atau M40 mungkin tidak lagi mendapat subsidi bahan api dengan pelaksanaan subsidi bahan api bersasar kelak, demikian menurut Kenanga Research.

Penganalisisnya, Cheow Ming Liang berkata, kerajaan dijangka mendedahkan butiran subsidi bahan api yang disasarkan semasa pembentangan Belanjawan 2024 di Parlimen pada 13 Oktober 2023 bagi menggantikan subsidi bahan api pukal sedia ada, berkemungkinan berkuat kuasa mulai 1 Januari 2024.

Katanya, peralihan itu didorong oleh beban kewangan tidak mampan sedia ada yang memperlihatkan 35 peratus daripada subsidi berjumlah RM77.3 bilion pada 2022 telah digunakan untuk subsidi bahan api yang memberi manfaat kepada golongan berpendapatan tinggi (T20) lebih kaya.

“Dengan memanfaatkan Pangkalan Data Utama (PADU) baharu yang mengintegrasikan data daripada pelbagai agensi kerajaan termasuk Lembaga Hasil Dalam Negeri (LHDN) dan Jabatan Pengangkutan Jalan (JPJ), kerajaan berhasrat untuk mengenal pasti penerima menggunakan kriteria ‘pendapatan boleh guna bersih’, yang bertujuan untuk mengecualikan sebahagian besar demografi T20.

“Kami percaya sebahagian daripada kumpulan M40 juga mungkin terputus, menyebabkan kuasa perbelanjaan kumpulan pengguna ini berkurangan,” katanya dalam satu nota penyelidikan.

Sebelum ini, Timbalan Menteri Kewangan I, Datuk Seri Ahmad Maslan dilaporkan berkata bahawa kerajaan mampu memperoleh penjimatan sehingga RM17 bilion sekiranya golongan T20 tidak diberikan subsidi petrol, diesel dan gas petroleum cecair (LPG).

Beliau berkata, penggunaan ketiga-tiga bahan api itu dalam kumpulan berpendapatan rendah (B40) hanya sekitar 24 peratus manakala berpendapatan sederhana (M40) sebanyak 41 peratus dan kumpulan T20 adalah 35 peratus pada 2022. – Buletin TV3

Author

Media Variasi

View all posts

View all posts


‘Dilanggar dua kali!’- Budak tercampak keluar dari kereta di Kota Bharu undang perhatian netizen

AKIBAT kecuaian penjaga tidak mengunci pintu kereta, seorang kanak-kanak perempuan tercampak keluar dari sebuah kereta ketika kenderaan itu sedang membuat pusingan U.

Insiden yang berlaku di Kota Bharu, Kelantan, semalam itu tercetus susulan kelalaian penjaga yang tidak mengunci pintu di bahagian penumpang belakang sehingga mengakibatkan kanak-kanak malang itu terpelanting ke tengah jalan.

Lebih parah, video yang dikongsi oleh pengguna TikTok memaparkan si kecil itu kemudiannya dilanggar oleh dua buah kenderaan yang berada di belakang keretanya kemungkinan tidak perasan akan kejadian terbabit.

Menyedari kejadian itu, kelihatan beberapa orang awam terus meluru ke arah budak itu untuk menyelamatkannya.

Namun begitu, selepas dirempuh, budak perempuan itu terus berlari ke aras seorang penunggang motosikal yang turut berada di tempat kejadian.

Dalam pada itu, kereta terbabit bertindak berhenti di tepi jalan raya selepas menyedari bahawa si kecil itu tercampak keluar dari kenderaannya.

Menjengah di ruangan komen, rata-rata netizen meluahkan rasa kesal terhadap insiden berkenaan.

“Kena tepuh kereta merah tu… terpelanting adik tu… lagi sebak tengok dia berjalan ke arah motor tu minta bantuan,” luah netizen

“Dua kali dia kena langgar tapi dia gagahkan diri cepat-cepat bangun… Mak bapak tolong lah alert keselamatan anak-anak… Jangan terlalu ambil mudah,” komen netizen.

“Sebab tu saya set child lock siap-siap. sometimes parents dah lock pintu tapi budak-budak pandai buka pintu. Anak saya 2 years dah pandai buka pintu dia tengok parents buka,” kongsi netizen.

Author

Nurul Ain Japri

View all posts

View all posts


Zii Jia tersingkir di pusingan kedua Terbuka Jerman

KUALA LUMPUR: Pemain perseorangan lelaki profesional negara, Lee Zii Jia, masih bergelut dengan prestasi merudum apabila tersingkir pada pusingan kedua Terbuka Jerman, malam tadi.

Pemain nombor empat dunia itu gagal menepati jangkaan sebagai pilihan utama kejohanan apabila tewas kepada pemain nombor 49 dunia dari Taiwan, Lee Chia Hao, 21-15, 20-22, 21-23 pada pertarungan selama 57 minit di Mulheim.

Pemain Taiwan itu mara ke suku akhir dengan menentang pemain Hong Kong, Lee Cheuk Yiu, esok.

Zii Jia, juata All England pada 2021, memulakan kempen  kejohanan berstatus Sper 300 Jelajah Dunia BWF itu dengan menewaskan pemain Denmark, Magnus Johannesen, 21-11, 21-5.

Sejak menjuarai Terbuka Thailand tahun lalu, Zii Jia masih belum meraih sebarang kejayaan musim ini.

Pemain berusia 24 tahun ini memulakan musim 2023 tanpa layak ke suku akhir pada tiga kejohanan apabila tersingkir pada pusingan pertama Terbuka Malaysia dikuti pusingan kedua masing-masing pada Terbuka India dan Masters Indonesia.

Tanpa bimbingan jurulatih, Zii Jia, dijangka menyertai All England di Birmingham pada 14 hingga 19 Mac ini dan Terbuka Switzerland di Basel dari 21 hingga 26 Mac ini.

Sementara itu, pemain perseorangan wanita negara, Goh Jin Wei, turut ditunjukkan jalan keluar pada pusingan kedua oleh pemain Thailand, Pornpawee Chochuwong, 13-21,10-21.

Bagaimanapun, kem negara diceriakan oleh beregu campuran negara, Chen Tang Jie-Teoh Ee Wei apabila melangkah ke suku akhir dengan mengejutkan pilihan kedua Seo Seung Jae-Chae Yu Jung dari Korea Selatan, 21-11, 24-22.

Wakil negara itu akan berdepan dengan gandingan Korea Selatan, Kim Won Ho-Jeong Na Eun, bagi merebut slot separuh akhir, esok. – BERNAMA


Tiada kaitan politik, ia berkait kenyataan Sanusi menyentuh Sultan Selangor – Amirudin

KUALA LUMPUR: Menteri Besar Selangor, Datuk Seri Amirudin Shari menegaskan kes melibatkan Menteri Besar Kedah, Datuk Seri Muhammad Sanusi Md Nor tiada kaitan dengan politik.

Sebaliknya, ia menyentuh kenyataan penyandang kerusi Ahli Dewan Undangan Negeri (ADUN) Jeneri, Kedah berkenaan yang menyentuh Institusi Diraja Selangor.

“Pertuduhan terhadap beliau berdasarkan menghina institusi diraja. Sangat jelas… tiada kaitan dengan politik, tiada agenda politik di sebaliknya.

“Kenyataan beliau menyentuh (institusi diraja), keterlaluan dan menggugat Institusi Diraja Selangor.

“Ia bukan datang daripada saya sebagai Menteri Besar Selangor, tapi laporan datang daripada Dewan Diraja… sebuah jawatankuasa institusi yang sangat tinggi dipengerusikan oleh Sultan Selangor,” katanya di sini, hari ini, lapor Astro Awani.

Sultan Selangor, Sultan Sharafuddin Idris Shah pada Isnin, bertitah kenyataan yang dikeluarkan Muhammad Sanusi dalam satu ceramah di negeri itu, yang dianggap menghina institusi diraja Selangor, sebagai masih belum selesai.

“Perkara ini masih belum selesai,” titah Sultan Sharafuddin menerusi kenyataan yang dimuat naik di laman Facebook Selangor Royal Office semalam.

Muhammad Sanusi mengaku tidak bersalah di dua Mahkamah Sesyen Selayang hari ini, atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik pada 11 Julai lepas.

Mengikut pertuduhan, Muhammad Sanusi, 48, yang juga Pengarah Pilihan Raya Perikatan Nasional (PN) didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Beliau dituduh melakukan kesalahan terbabit di Simpang 4, Taman Selayang Mutiara-Kampung Bendahara, Gombak dekat sini pada 11 malam, 11 Julai lepas.

Pertuduhan dikemukakan mengikut Seksyen 4(1)(a) Akta Hasutan 1948 dan boleh dihukum mengikut Seksyen 4(1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.

Author

Media Variasi

View all posts

View all posts


Isteri menangis penat buat kerja rumah lepas seminggu kahwin

BARU seminggu mendirikan rumah tangga, seorang wanita menangis meluahkan rasa penat menjalankan tanggungjawab sebagai seorang isteri.

Menerusi sebuah video tular di TikTok, wanita itu dilihat mengadu kepada suaminya sambil bergelinang air mata.

Difahamkan, sepanjang kehidupannya sebelum ini, segala urusan rumah termasuk memasak dilakukan oleh ibunya.

Kini, selepas menjadi seorang isteri, semua pekerjaan seperti mengemas rumah, memasak, menyiapkan pakaian untuk suami semuanya perlu dilakukan sendiri.

“Penat menjaga orang, selalu saya dijaga oleh ibu.

“Bangun awal pagi jadi mengantuk, biasa bangun jam 11, kalau makan biasanya sudah ada di atas meja.

“Saya nak tidur, jangan ganggu saya, buat makan sendiri.” katanya.

Namun, suaminya cuba memujuk dengan berkata lama-kelamaan isterinya akan terbiasa untuk melakukan semua rutin harian itu..

Menjengah di ruangan komen, para isteri turut berkongsi pengalaman yang sama apabila baru mula menginjak ke alam rumah tangga.

“Awal nikah dahulu juga mengalami perkara yang sama, lebih kurang sebulan menangis kerana belum terima yang dahulu nya bujang,” kongsi netizen.

“Sama weh, awal-awal nikah dulu rasa shock sangat kena menjalani kehidupan sebagai seorang isteri,” komen pengguna TikTok.

“Tapi memang betul, awal-awal nikah dulu betul-betul ubah hidupku, tapi Alhamdulillah yang dulunya tak pandai masak tapi lepas nikah boleh masak apa saja,” tulis warga net.

Oleh: AIN JAPRI (Pelatih USM)

Author

Media Variasi

View all posts

View all posts


Darjah Kebesaran Pahang tidak boleh dipamer pada kenderaan

CYBERJAYA: Tindakan tegas akan dikenakan terhadap individu masih mempamerkan atau melekatkan lambang Darjah Kebesaran dan Pingat Negeri Pahang pada kenderaan masing-masing.

Perkara itu susulan titah Kebawah Duli Yang Maha Mulia, Seri Paduka Baginda Yang di-Pertuan Agong yang memberi peringatan kepada penerima darjah penerima Darjah Kebesaran Negeri Pahang, semalam.

Ketua Polis Negara, Tan Sri Razarudin Husain berkata, tindakan mempamer atau melekat lambang Darjah-Darjah Kebesaran merupakan kesalahan yang boleh diambil tindakan.

“Tindakan diambil di bawah Seksyen 3(1)(D) Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017 yang meperuntukkan (tiada seorang pun boleh kecuali dengan kebenaran bertulis daripada Kebawah Duli Yang Maha Mulia Sultan mempamer atau melekat apa apa bahan yang mengandungi apa-apa gelaran, anugerah, replika mengenainya pada kenderaan),” katanya dalam kenyataan hari ini.

Tambah Razaruddin, tindakan akan diambil jika terdapat mana-mana kenderaan yang masih mempamerkan lambang darjah kebesaran negeri Pahang.

“Tindakan diambil selaras dengan Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017,” maklumnya.

Semalam, Pengelola Bijaya Diraja Sultan Pahang, Datuk Ahmad Khirrizal Ab Rahman dilaporkan berkata, peringatan itu dibuat bagi menjunjung titah Sultan Pahang Al-Sultan Abdullah Ri’ayatuddin Al-Mustafa Billah Shah yang kini bersemayam di Istana Negara.

Tegasnya, penerima darjah kebesaran dan pingat didapati melanggar atau melakukan kesalahan di bawah enakmen ini akan berhadapan dengan tindakan penarikan balik darjah dan pingat yang dikurniakan.

Beliau turut menyatakan individu yang didapati menggunakan gelaran palsu juga boleh didakwa mengikut peruntukan sama.

Ahmad Khirrizal berkata, polis dan Jabatan Pengangkutan Jalan (JPJ) dimohon untuk bekerjasama dalam mengambil tindakan penguatkuasaan terhadap mereka yang melakukan kesalahan tersebut.

Author

Diyana Rahip

View all posts

View all posts


PN tolak permohonan Pejuang sertai gabungan – Hamzah

KUALA LUMPUR: Majlis Tertinggi Perikatan Nasional (PN) menolak permohonan Parti Pejuang Tanahair (Pejuang) untuk menjadi sebahagian anggota komponennya.

Setiausaha Agungnya, Datuk Seri Hamzah Zainuddin berkata, ketetapan itu dibuat pada Mesyuarat Majlis Tertinggi PN yang dipengerusikan oleh Tan Sri Muhyiddin Yassin semalam.

Pada 2 Mac lepas, Presiden Pejuang, Datuk Seri Mukhriz Mahathir berkata, parti itu telah menghantar permohonan untuk menyertai PN kepada Muhyiddin; Presiden PAS, Tan Sri Hadi Awang dan Presiden Gerakan, Datuk Dr Dominic Lau.

Hamzah berkata, Majlis Tertinggi PN turut membuat ketetapan untuk mengekalkan penggunaan lambang gabungan politik itu pada Pilihan Raya Negeri (PRN) di Kedah, Selangor, Pulau Pinang dan Negeri Sembilan manakala lambang PAS digunakan bagi PRN Kelantan serta Terengganu.

“Majlis Tertinggi turut mengarahkan jentera pilihan raya di enam negeri terbabit agar memperkukuh persiapan dan kesiapsiagaan di tahap tertinggi,” menurutnya dalam kenyataan itu.

Beliau berkata, Majlis Tertinggi PN juga melantik Menteri Besar Kedah, Datuk Seri Muhammad Sanusi Md Nor sebagai Ketua Pengarah Pilihan Raya PN manakala Datuk Seri Dr Ronald Kiandee dilantik selaku Pengerusi Badan Perhubungan PN Sabah.

Datuk Dr Mohd Radzi Jidin pula dilantik sebagai Pengerusi Badan Perhubungan PN Wilayah Persekutuan manakala Mohamad Siddiq Mohd Azani dan Muhd Khidir Izaidin sebagai Penolong Setiausaha Eksekutif PN. – BERNAMA


KPM terus pantau murid risiko cicir, kekal sekolah sehingga tamat – Fadhlina

Beliau berkata, langkah itu bertujuan memastikan hak setiap anak bangsa memperoleh kesaksamaan pendidikan dicapai walau di mana berada.

“KPM amat prihatin akan masalah pendidikan khasnya isu keciciran dalam kalangan pelajar dan sentiasa mencari jalan penyelesaian ke arah sifar keciciran,” katanya dalam perutusan Tahun Baharu 2023 menerusi hantaran dalam akaun Facebooknya hari ini.

Menyifatkan pendidikan sebagai gerbang menuju ke galaksi pengetahuan yang terbentang luas, Fadhlina berkata proses pencarian, pembinaan serta pengumpulan ilmu wajib dijadikan budaya penerokaan yang bersifat membina otak dan watak.

Justeru katanya, tujuh teras utama yang menjadi tumpuan KPM dalam mengemudi sistem pendidikan negara memerlukan sinergi antara guru, murid, ibu bapa serta komuniti yang merupakan kunci kejayaan pendidikan masa depan.

Teras terbabit ialah komunikasi cekap dan telus antara kementerian serta sekolah; memberi penekanan kepada aspek keramahan insaniah melalui pembentukan adab, akhlak dan integriti; kemiskinan berbilang dimensi B40; keciciran pendidikan dan masalah literasi; kebajikan guru; ubah suai dan naik taraf sekolah daif terutama di Sabah dan Sarawak serta peningkatan keupayaan pendidikan digital di sekolah.

Walaupun landasan sistem pendidikan yang diwarisi ketika ini telah melalui beberapa siri pemurniaan, Fadhlina berkata warga pendidik tidak boleh berkompromi dalam memastikan tekad beban guru dikurangkan dan kesejahteraan murid diraih secara menyeluruh.

“Pendekatan untuk mengekalkan dasar sedia ada diangkat dan ditambah baik dengan pemantauan di peringkat implementasi,” katanya.

Beliau berkata, ekosistem harmoni juga perlu diterjemah dalam rangka murid ceria, guru bahagia, sekolah bitara dan negara sejahtera bagi mengangkat kemuliaan insan tidak kira apa jua latar belakang kaum, agama serta bangsa.

“Individu yakni murid, guru dan warga pendidik yang berkongsi harapan ini pastinya dapat menggarap nilai kemanusiaan, dan sekolah dapat menjadi medan yang bebas daripada gejala negatif, gangguan seksual, buli, ekstremisme, gengsterisme dan lain-lain,” katanya.

Beliau menyeru warga pendidik untuk terus melaksanakan tanggungjawab dengan didasari elemen profesionalisme serta menjadikan sifat itu sebagai jambatan erat dengan setiap pihak berkepentingan dalam sektor pendidikan. – BERNAMA


Siti Bainun akui Bella cedera ketika berada di kondominium

KUALA LUMPUR: Pengasas Rumah Bonda, Siti Bainun Ahd Razali hari ini mengakui bahawa kecederaan pada Bella berlaku, semasa remaja perempuan sindrom Down itu berada di kondominiumnya di Wangsa Maju di sini.

Siti Bainun, 31, berkata, dia juga pernah melihat kecederaan tersebut sepanjang Bella tinggal di kondominium berkenaan, namun menafikan dia telah mengabaikan Bella sepanjang remaja itu berada dalam jagaannya.

Siti Bainun berkata demikian ketika pemeriksaan balas oleh Timbalan Pendakwa Raya Zahida Zakaria pada perbicaraan bela diri wanita itu, yang didakwa mengabai dan menganiaya remaja perempuan berusia 13 tahun tersebut.

Zahida: Saya cadangkan kesemua kecederaan itu berlaku semasa Bella berada di kondominium kamu?

Siti Bainun: Setuju.

Sementara itu, tertuduh tidak dapat memastikan kesemua kecederaan dialami Bella dalam video yang dirakam oleh saksi pendakwaan pertama, Zurianty Sudin di kondominiumnya (Siti Bainun) pada 24 Jun 2021 adalah sama dengan kecederaan Bella apabila sampai di Hospital Kuala Lumpur.

Zurianty dalam keterangannya sebelum ini mengakui beliau merakam video berkenaan untuk diberikan kepada aktivis kanak-kanak dan penasihat Rumah Bonda, Syed Azmi Alhabshi sebagai bukti bahawa terdapat penderaan terhadap remaja perempuan itu.

Disoal seorang lagi Timbalan Pendakwa Raya Zilfinaz Abbas, Siti Bainun berkata, dia tidak pernah meninggalkan anak-anak jagaannya termasuk Bella tanpa pengawasan orang dewasa jika keluar rumah, kerana bekas penghuni rumah itu Yasmin Nahar Mahmood (saksi pendakwaan kelima) berada di kondominium tersebut.

Zilfinaz: Orang dewasa yang awak maksudkan adalah Yasmin dan berapa umurnya?

Siti Bainun: Ya, Yasmin berumur 18 tahun.

Tertuduh tidak bersetuju dengan cadangan Zilfinaz bahawa Yasmin tiada kemahiran dan kelayakan untuk menjaga anak-anak sindrom Down.

Wanita itu juga menafikan dia gagal menjaga Bella, meskipun dia tidak mendapat latihan atau bengkel mengenai penjagaan anak-anak sindrom Down.

Bagaimanapun, Siti Bainun bersetuju dengan cadangan Zilfinaz bahawa anak-anak sindrom Down memerlukan perhatian lebih, berbanding kanak-kanak normal.

Siti Bainun didakwa mengabai dan menganiaya remaja itu sehingga menyebabkan mangsa mengalami kecederaan fizikal serta emosi, di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok. – BERNAMA


Kenapa Azmin Ali diam membisu isu Sanusi, soal Amirudin

GOMBAK: Pentadbiran negara di bawah Perikatan Nasional (PN) selama 33 bulan adalah gagal dan tidak layak memerintah negara, kata Datuk Seri Amirudin Shari.

Hal ini kerana, Menteri Besar Selangor itu berkata, kebanyakan pemimpin parti tersebut diberi peluang menakluk negara dengan cara tidak bermaruah termasuk lompat parti dan perbuatan khianat, sama seperti yang pernah disebut rakyat.

“Sekarang cuba nak sebut kerajaan Selangor gagal? Tak tengok cermin muka?

“Bila kita keluar fakta, dia sebut kita sombong dan sombong tapi mereka boleh pula fitnah dan reka cerita.

“Bila kita sebut data kita spend (peruntukan untuk Selangor) sebanyak RM2.3 bilion, mereka kata kita tipu. Ini adalah jauh lebih buruk daripada orang sombong dan angkuh,” katanya berucap pada Pelancaran Jentera Pilihan Raya Negeri (PRN) Kerajaan Perpaduan DUN Hulu Kelang di sini pada Rabu.

Turut hadir Presiden Amanah, Datuk Seri Mohamad Sabu; Pengerusi Perhubungan UMNO, Datuk Megat Zulkarnain Omardin dan beberapa kepimpinan PH dan BN.

Menurut Amirudin yang juga Naib Presiden PKR, pihak pembangkang terpaksa menjemput pemimpin seperti Menteri Besar Kedah, Datuk Seri Muhammad Sanusi Md Nor di Selangor, selepas tidak dapat menerima kenyataan mengenai pencapaian kerajaan negeri.

Ini kerana, katanya, pemimpin tersebut mampu bersuara lantang dan bebas bersuara termasuk mengeluarkan perkataan tidak sepatutnya.

“Dia kutuk saya tak apa sebab ahli politik sudah terbiasa.Tetapi jangan sampai sentuh kesultanan dan istana. Ini sudah diingatkan.

“Tapi malangnya, apabila beliau sudah diambil tindakan, ada yang putar belit mengaitkan dengan pilihan raya dan ada juga minta belas kasihan persoal kenapa beliau ditahan pukul 3 pagi,” katanya.

Pada masa sama, Amirudin hairan apabila tiada seorang pun ahli PAS Negeri Selangor yang menyatakan pendirian mengenai tuduhan yang dihadapi Muhammad Sanusi.

Apatah lagi, katanya, Datuk Seri Azmin Ali yang dilapor bakal bertanding di Hulu Kelang di bawah tiket Perikatan Nasional (PN) pada Pilihan Raya Negeri (PRN) bulan depan turut berdiam diri mengenai perkara tersebut.

“Kenapa diam membisu dan tidak berkata apa-apa? Kenapa jadi pemimpin patung tak berani tegur.

“Sekurang-kurangnya tegurlah kalau terlepas cakap. Sebab dia rasa ada keuntungan politik dan rasa boleh menang (PRN),” tambahnya.

Terdahulu, Muhammad Sanusi didakwa di Mahkamah Sesyen Selayang atas dua tuduhan mengeluarkan kata-kata menghasut berhubung isu pelantikan Menteri Besar Selangor dan berhubung penubuhan Kerajaan Perpaduan dalam satu ceramah politik, minggu lalu.

Author

Fazleen Safina Abd Jamil

View all posts

View all posts


Perlu langkah segera pastikan keselamatan susulan penyebaran varian baharu COVID-19 – Muhyiddin

KUALA LUMPUR: Pengerusi Perikatan Nasional (PN), Tan Sri Muhyiddin Yassin berharap kerajaan dapat mengambil langkah segera dalam memastikan rakyat selamat daripada jangkitan varian baharu COVID-19 pada tahun ini, susulan ia telah dikesan di beberapa negara.

Menerusi perutusan tahun baharu 2023 yang dikongsikan melalui akaun Facebook rasminya, bekas perdana menteri itu turut merakam harapan agar kerajaan dapat melaksanakan langkah bagi meringankan beban kehidupan rakyat, terutamanya dalam menghadapi suasana ekonomi yang dijangka lebih mencabar tahun ini.

“Lebih 60 peratus penduduk negara kita sebenarnya tergolong dalam kumpulan miskin dan berpendapatan rendah. Mereka memerlukan pembelaan segera daripada kerajaan,” kata Presiden Bersatu itu.

Justeru, beliau menggesa Perdana Menteri, Datuk Seri Anwar Ibrahim memberi tumpuan kepada perkara penting itu menerusi langkah yang mesti diputuskan Majlis Kos Sara Hidup Kebangsaan dan dilaksanakan oleh setiap agensi kerajaan berkaitan.

“Marilah kita sama-sama berdoa semoga negara kita dilindungi daripada sebarang musibah dan kita semua dapat menjalani kehidupan dalam keadaan yang aman, selamat dan sejahtera,” kata bekas Pengerusi Majlis Pemulihan Negara itu.

Dalam pada itu, beliau juga menasihatkan rakyat mematuhi nasihat Kementerian Kesihatan berhubung cara untuk menghindari jangkitan COVID-19 termasuk keperluan mengambil suntikan dos penggalak. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Isu tuntutan kumpulan Sulu: Malaysia mungkin fail saman – Azalina

KUALA LUMPUR: Malaysia bertindak ofensif dan tidak menolak kemungkinan untuk menyaman kumpulan mengaku waris kesultanan Sulu, susulan kerugian yang dihadapi negara berikutan tindakan undang-undang yang dikemukakan mereka.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, kerajaan akan mengkaji untuk mengambil tindakan saman memandangkan kos yang ditanggung oleh Malaysia adalah sangat tinggi.

“Kita akan membuat satu ‘legal opinion‘ dari segi kajian sama ada kerajaan bersetuju apa tindakan perlu kita buat terhadap mereka, sama ada perlu kita saman untuk kerugian yang kita hadapi. Perjuangan belum tamat, tapi bagi Malaysia kita perjuangkan secara adil,” katanya pada sidang media Malaysia-Kes Sulu, di Pusat Timbang Tara Antarabangsa Asia di sini hari.

Pada Februari lepas, Azalina dilaporkan berkata, kerajaan membelanjakan RM31 juta bagi kos perundangan terhadap tuntutan lapan individu yang mengaku sebagai waris Kesultanan Sulu untuk mendapatkan pampasan terhadap tanah Sabah, dalam tempoh empat tahun.

Kos itu termasuk bayaran perkhidmatan peguam antarabangsa, prosiding mahkamah, terjemahan, penyelidikan sejarah dan perundangan yang bermula dari 20 November 2019 hingga 20 Januari lepas.

Dalam persidangan media hari ini Azalina berkata, tuntutan Kumpulan Sulu untuk mendapatkan AS$14.9 bilion (RM62.59 bilion) daripada Malaysia melalui proses timbang tara, boleh disifatkan sebagai ‘satu bentuk peperangan baharu’.

Beliau berkata, tuntutan itu adalah satu serangan yang sofistikated dan kerajaan memberi jaminan akan melakukan gerakan secara agresif untuk ‘mematikannya’.

Katanya kerajaan mungkin akan mengambil tindakan undang-undang di Amerika Syarikat (AS) dan United Kingdom (UK) jika terbukti tuntutan terbabit didalangi penipuan.

“Jaminan kerajaan adalah kami akan lawan habis-habisan kerana tidak akan berkompromi dengan mana-mana ugutan. Kita kena matikan segala gerakan yang dilakukan oleh mereka daripada aspek pendanaan dan daripada aspek tuntutan.

“Kita negara berdaulat, kena ikut undang-undang. Kalau mereka betul-betul hendak membuat tuntutan, mereka patut menerima bahawa Mahkamah Rayuan The Hague di Belanda, sudah memutuskan tiada klausa perjanjian timbang tara yang sah wujud,” katanya.

Sementara itu Azalina berkata, pelabur dana yang terlibat dalam kes itu dipercayai adalah dari Amerika.

“Kabinet telah diberi maklum tetapi kita masih nak siasat. Kita ada bukti tapi ia tidak menyeluruh, jadi kita mahu betul-betul mengesahkannya, banyak catatan adalah dari Amerika. Sebab itu kita nampak dalam kita punya laman web, viewers banyak dari Amerika.

“Kita tak tahu mereka ni yang dari Amerika yang seronok nak tengok negara-negara Asean terlibat dalam proses.. saya tak tahu, tapi ada link yang banyak fokus di Amerika,” katanya, dan menambah perkara itu masih dalam siasatan dan kajian.

Pada 6 Jun, Malaysia  melakar kejayaan bersejarah selepas Mahkamah Rayuan Paris mengekalkan keputusan membenarkan Malaysia mencabar award yang diputuskan oleh Dr Gonzalo Stampa pada 25 Mei 2020 dalam kes tuntutan kumpulan Sulu.

Award akhir yang diperkatakan itu dikeluarkan Stampa, seorang penimbang tara Sepanyol pada 28 Feb 2022 kepada lapan individu terbabit.

Malaysia sekali lagi memperoleh kemenangan apabila Mahkamah Rayuan The Hague di Belanda pada 27 Jun lepas menolak permohonan kumpulan Sulu untuk mengiktiraf dan menguatkuasakan award akhir timbang tara itu yang bernilai US$14.9 bilion (RM62.59 bilion) itu.

Dalam usaha mereka untuk menguatkuasakan award akhir berkenaan, Kumpulan Sulu itu dilaporkan telah mencuba untuk merampas aset syarikat petroleum Malaysia, Petronas di Luxembourg dan Belanda serta menyasarkan aset diplomatik Malaysia di Perancis (termasuk kedutaan).

Pada 2019, Kumpulan Sulu membawa perkara itu kepada penimbang tara Sepanyol itu untuk mendapatkan pampasan bagi tanah di Sabah, yang didakwa dipajakkan oleh nenek moyang mereka kepada sebuah syarikat perdagangan British pada 1878.  – BERNAMA


600 PoP bakal disediakan di Johor

JOHOR BAHRU: Kementerian Komunikasi dan Multimedia merancang menyediakan lebih 600 hab rangkaian gentian optik titik kehadiran atau Point of Presence (PoP) khususnya di kawasan luar bandar di Johor dengan nilai keseluruhan projek sebanyak RM525.3 juta.

Menteri Besar Johor Datuk Onn Hafiz Ghazi berkata, Fasa 1 pemasangan PoP akan bermula tahun ini melibatkan 50 berhampiran kawasan sekolah dan lima di kawasan perindustrian.

Katanya, Fasa 2 pula akan melihat pemasangan 568 PoP diperluaskan ke seluruh negeri.

“Saya berpeluang bertemu dan berbincang dengan Menteri Komunikasi dan Multimedia, Tan Sri Annuar Musa mengenai hal-hal liputan komunikasi dan internet di Johor.

“Dengan (penyediaan PoP) ini, sudah tentu jaringan dan liputan infrastruktur jalur lebar dapat ditembusi di kawasan sekitar sekolah dan berpenduduk, di samping mendapat kebolehcapaian liputan 4G yang memberangsangkan,” kata Onn Hafiz menerusi hantaran di laman Facebook rasminya, hari ini.

Onn Hafiz berharap kebolehcapaian internet meluas bukan sahaja dapat membantu mengembangkan ekonomi luar bandar, malah lebih penting untuk membolehkan bahan pembelajaran dimuat turun bagi meningkatkan kualiti pendidikan di sekolah.

“Kami juga berbincang mengenai perkhidmatan 5G yang sering diperkatakan. Harapan saya agar bila ia dilancar, kawasan ‘Greater Johor Bahru’ akan turut mendapat manfaat liputan 5G menyeluruh, dan seterusnya ke seluruh negeri.

“Kesemua usaha ini adalah ke arah memajukan negeri ini secara berterusan, demi kesejahteraan Bangsa Johor pada masa akan datang,” katanya. – BERNAMA


Piala AFF 2022: AirAsia rai demam bola sepak, tawar tambang istimewa KL-Bangkok

KUALA LUMPUR: AirAsia menawarkan tambang tetap istimewa antara Kuala Lumpur dan Bangkok bagi menyokong kempen perlawanan separuh akhir Piala Persekutuan Bola Sepak ASEAN (AFF) 2022 antara Malaysia dan Thailand, dari 6 hingga 11 Januari ini.

AirAsia dalam satu kenyataan hari ini memaklumkan, tambang termasuk semua bagi penerbangan pergi balik dari Bangkok ke Kuala Lumpur ialah THB5,000 (RM647.54) manakala tambang penerbangan termasuk semua, perjalanan pergi balik dari Kuala Lumpur ke Bangkok ialah RM500.

“Tambang pergi balik semua termasuk cukai lapangan terbang, yuran Suruhanjaya Penerbangan Malaysia (MAVCOM), surcaj bahan api dan bayaran lain yang berkenaan,” menurut kenyataan itu.

Harga tambang tetap istimewa ini adalah untuk tempoh perjalanan dari 7 hingga 8 Januari dari Bangkok ke Kuala Lumpur dan 10 hingga 11 Januari dari Kuala Lumpur ke Bangkok.

Skuad Harimau Malaya akan menentang Thailand dalam aksi separuh akhir pertama Piala AFF 2022 di Stadium Nasional Bukit Jalil, di sini, esok.

Selepas perlawanan di Bukit Jalil, skuad Harimau Malaya akan berlepas ke Bangkok untuk aksi timbal balik separuh akhir menentang skuad Gajah Perang itu di Stadium Thammasat, pada Selasa (10 Januari). – BERNAMA


Final Piala FA: Lima kategori tiket dijual, harga serendah RM50

CYBERJAYA: Liga Bolasepak Malaysia (MFL) mengumumkan sebanyak lima kategori tiket akan dijual bagi perlawanan akhir Piala FA yang bakal mempertemukan juara bertahan Johor Darul Ta’zim (JDT) dan Kuala Lumpur (KL) City FC pada 22 Julai ini.

Menerusi hantaran di Facebook, MFL menyatakan Final Piala FA edisi ke-33 itu akan berlangsung di gelanggang tuan rumah JDT, Stadium Sultan Ibrahim di Iskandar Puteri, Johor, pada jam 9 malam.

Lima kategori tiket itu yang akan diagihkan secara sama rata kepada kedua-dua pasukan adalah General Admission berharga RM50, FA Cup Grandstand (RM100), FA Cup Premium (RM150), MFL Premium (RM150) dan MFL Grandstand (RM200).

“Penetapan harga tiket mengikut kategori ini sama seperti yang telah dilakukan MFL pada perlawanan akhir mana-mana kejohanan Piala FA dan juga Piala Malaysia sebelum ini di mana ia memberikan lebih pilihan buat penyokong untuk hadir ke stadium.

“Istimewa kali ini bagi penyokong yang membeli tiket MFL Grandstand akan menerima barangan eksklusif perlawanan akhir Piala FA 2023,” maklum MFL.

Pada masa sama, JDT dan KL City diberi kuasa untuk menguruskan proses penjualan tiket final Piala FA kepada penyokong masing-masing.

“Pihak JDT dan KL City akan memaklumkan cara penjualan tiket kepada penyokong mereka namun dengan persetujuan bersama kedua-dua pasukan, sekiranya ada pasukan yang gagal menjual kesemua tiket yang diperuntukkan itu, maka baki tiket berkenaan akan dijual kepada umum,” katanya.

Author

Diyana Rahip

View all posts

View all posts


Kerjasama PH, GTA tidak berlaku – Anwar

GEORGE TOWN: Pengerusi Pakatan Harapan (PH) Datuk Seri Anwar Ibrahim membayangkan kerjasama PH dan Gerakan Tanah Air (GTA), pada Pilihan Raya Umum ke-15 (PRU15) tidak akan berlaku.

“Kerjasama apa? Bila saya kata (terbuka untuk bekerjasama dengan GTA)? Saya kata untuk berbincang dengan sesiapa pun boleh ‘bincang’. Kalau diperlukan (berbincang) hari ini saya ada di Pulau Pinang, lusa di Sarawak.

“Bagi saya lebih baik menemui rakyat dalam keadaan sekarang ini. Usul adakan pertemuan itu, seolah-olah belum ada pertemuan, (sedangkan) berpuluh kali sudah ada pertemuan sebelum ini,” katanya kepada pemberita malam tadi.

Beliau ditemui selepas menghadiri program makan malam Majlis Pimpinan Negeri PKR di Spice Arena, yang turut dihadiri Naib Presiden PKR Nurul Izzah Anwar dan Pengerusi DAP Pulau Pinang yang juga Ketua Menteri Pulau Pinang Chow Kon Yeow.

Media sebelum ini melaporkan Pengerusi Penaja GTA Tun Dr Mahathir Mohamad bersedia bertemu Anwar, bagi mengadakan rundingan untuk kerjasama menghadapi PRU15.

Ketika ditanya sama ada beliau menerima permohonan untuk berjumpa daripada pihak Dr Mahathir, Anwar enggan mengulas lanjut.

Sebelum ini, Anwar dilaporkan berkata, beliau tiada masalah bertemu dan berbincang dengan Dr Mahathir, namun menegaskan perkara yang ditekankan PH ialah berkenaan kepentingan untuk melawan Perikatan Nasional (PN) dan Barisan Nasional (BN).

Sementara itu, Anwar berkata kemungkinan besar penyandang Parlimen Permatang Pauh Nurul Izzah Anwar, akan mempertahankan kerusi itu pada PRU15 nanti.

“…kemungkinan menuju arah itu (Nurul Izzah pertahankan kerusi Parlimen Permatang Pauh). Kemungkinan besar… kemungkinan yang amat besar,” katanya.

Anwar berkata demikian ketika ditanya sama ada Nurul Izzah akan mempertahankan kerusi Parlimen Permatang Pauh atau dihantar ke Parlimen Ampang, bagi menentang Menteri Perusahaan Perladangan dan Komoditi Datuk Zuraida Kamaruddin yang juga penyandang di situ.

Kerusi Parlimen Permatang Pauh menjadi kubu kuat Anwar dan keluarganya, yang memegang kerusi itu sejak 1982. Nurul Izzah yang juga Naib Presiden PKR memenangi kerusi itu pada PRU14 dengan majoriti lebih 15,000 undi. – BERNAMA


Kreatif! Cikgu buat pemadam gergasi lepas anak murid asyik hilangkan pemadam papan putih

CYBERJAYA: Gara-gara anak murid sering menghilangkan pemadam papan putih, seorang guru nekad membuat pemadam gergasi untuk kegunaan di kelas.

Perkongsian video TikTok @littlecuckeeee memaparkan seorang murid sekolah rendah di Sarawak memadam papan putih menggunakan kain.

Dalam video tersebut, kelihatan guru itu sedang mencari bekas besar yang sesuai untuk dijadikan pemadam papan putih.

Kemudian, guru berkenaan menggumpal kertas dengan jumlah yang banyak sehingga menjadi bentuk bantal lalu dimasukkan ke dalam bekas sebelum dibalut dengan kain untuk dijadikan sebagai pemadam gergasi.

Buat pemadam whiteboard gergasi… 😌😌😌😌 #sarawaktiktok #malaysia #malaysiaviral #fypシ #malaysiatiktok #teachernazmi #teachernazmi #littlechuckee #nazmi #sarawak #sklongsebangang #sklongsebangan #teacherlife

♬ original sound – littlechuckeeee – littlechuckeeee

Video tular itu mendapat perhatian warga net yang rata-ratanya terhibur dengan idea kreatif guru tersebut.

“Ni kalau kelas sebelah pinjam tapi tak pulang pun boleh detect,” seloroh warga net.

“Ini tak boleh terlelap sikit dalam kelas, kalau cikgu baling ni confirm dua hari mata segar,” gurau netizen.

“Ni kalau salah satu huruf, satu whiteboard dipadamnya,” komen netizen.

“Haha, nasib baik kreatif cikgu dia, ni hilang jugak lagi tak tau lah. Kena sorok bunian agaknya duster tu,” kongsi netizen.

Author

Nurul Ain Japri

View all posts

View all posts


Piala Dunia: Iran tewaskan Wales 2-0

DOHA: Dua gol yang dijaringkan Iran pada minit ke-99 dan ke-100 sekali gus membolehkan negara itu meraih kemenangan 2-0 menentang Wales pada perlawanan Kumpulan B Piala Dunia FIFA 2022 di sini, Jumaat.

Iran yang menggandakan asakan menjelang tamat saingan hingga menyaksikan penjaga gawang Wales, Wayne Hennessey dilayangkan kad merah pada minit ke-86 selepas mengasari penyerang Iran, Mehdi Taremi di luar kotak penalti, lapor Xinhua.

Kedudukan kekal tanpa jaringan sehingga tamat 90 minit perlawanan sebelum rembatan kencang Rouzbeh Cheshmi pada masa kecederaan meletakkan Iran di depan.

Wales yang berusaha menyamakan kedudukan dikejutkan dengan rembatan pemain Iran Ramin Rezaeian yang menewaskan penjaga gol gantian Danny Ward seminit kemudian.

Perlawanan berlangsung di Al Rayyan. – BERNAMA


DAP tidak berhasrat calonkan Tony Pua dalam PRN – Loke

PUTRAJAYA: DAP tidak akan meletakkan bekas Setiausaha Publisitinya Tony Pua sebagai calon dalam Pilihan Raya Negeri (PRN) akan datang, malah Pua juga tidak ada menyatakan minat mewakili DAP dalam pilihan raya, kata Setiausaha Agung parti itu Anthony Loke.

Katanya, beliau juga hairan kenapa boleh timbul isu Tony Pua akan bertanding dalam pilihan raya.

“Dia (Pua) tiada minat pun (jadi calon), kawasan Parlimen pun dia dah give up, (jadi) tidak timbul soal Tony Pua bertanding,” katanya kepada media selepas merasmikan Seafarer Carnival di sini hari ini.

Ditanya sama ada DAP sudah memuktamadkan nama calon bagi PRN nanti, Loke berkata, perkara itu belum dimuktamadkan sepenuhnya, namun yang pasti Pua tidak akan menjadi calon.

Kenyataan Pua sebelum ini yang menggelar Barisan Nasional sebagai ‘pakatan korup’, menimbulkan situasi kurang senang terhadap rakan gabungan parti Pakatan Harapan (PH), namun Loke semalam berkata, ia dibuat atas kapasiti individu dan menganggap serangan terhadap rakan gabungan utama PH tidak seharusnya dilakukan.

Loke bagaimanapun berkata, Pua masih merupakan penasihat dasar DAP dan hubungan antara mereka masih baik.

“Penasihat Dasar (DAP) itu bukan jawatan rasmi dalam parti, nama pun penasihat. Dalam perlembagaan parti tiada jawatan ini pun, peranannya hanya menasihati (saya) sahaja. Jadi terpulang kepada saya nak dapat nasihat dia atau tidak.

“Saya tak ada masalah dengan ahli-ahli. Cuma kadang-kadang kalau mereka ada keterlanjuran dan sebagainya dari segi kata-kata saya tegurlah. Sebagai Setiausaha Agung saya tegurlah, tak ada masalah,” katanya.

Sementara itu, Loke yang juga Menteri Pengangkutan berkata, pelajar lepasan Sijil Pelajaran Malaysia (SPM) digalakkan untuk menceburi bidang perkapalan kerana bidang itu memberi pendapatan yang agak tinggi dan ada potensi untuk berkembang maju.

“Profesion ini mempunyai daya saing tinggi dan masa depan yang baik, seafarer (pelaut), bukan sahaja untuk kapal tempatan tetapi satu dunia memerlukan seafarer. Bidang perkapalan memerlukan seafarer yang ramai,” katanya menambah  bahawa pada masa ini terdapat kira-kira 60,000 pelaut berdaftar di Malaysia. – BERNAMA


Keluar dari stereotaip cantik, dua wanita terokai bisnes TV Android

WANGSA MAJU: Jarang kita dengar golongan wanita menceburi perniagaan berbentuk teknikal atau teknologi di Malaysia.

Bagai memecahkan ruyung untuk mendapat sagunya, begitulah keberanian yang dilakukan oleh usahawan kecantikan, Khaty Halid dan Hani Diyana apabila berani membuka bisnes TV Android iaitu Clix.

Dua jelitawan ini menjadi pelopor wanita dalam memperkenalkan TV Android yang memerlukan wifi dan akaun langganan stesen televisyen (TV) berbayar.

Khaty berkata, pengguna perlu menstrim kandungan di saluran berkenaan, Clix tidak menyokong aktiviti penstriman haram.

“Kami sebenarnya mencabar diri kami sebab lambakan produk kurus dan kecantikan, jadi kita beralih ke sesuatu yang luar kotak.

“Semoga usaha ini menjadi inspirasi kepada yang lain,” katanya pada sidang media selepas pelancaran Clix di sini.

Dalam pada itu, Hani berkata, idea untuk melahirkan teknologi ini adalah bermula ketika Perintah Kawalan Pergerakan (PKP).

“Orang ramai tidak boleh keluar, dan segala aktiviti berpusat di rumah jadi di sinilah kami dapat idea.

“Kami harap semua penghuni rumah akan menggunakan khidmat kami kerana ia paling termurah di pasaran,” katanya.

Author

Tun Puteh Wanti

View all posts

View all posts


Sultan Johor titah lebih banyak masa diberi kepada Anwar bangunkan ekonomi

CYBERJAYA: Sultan Johor, Sultan Ibrahim Almarhum Sultan Iskandar bertitah supaya lebih banyak masa diberikan kepada Perdana Menteri, Datuk Seri Anwar Ibrahim untuk membangunkan ekonomi negara.

Memetik laporan The Star, Sultan Ibrahim bertitah, ia berikutan masalah krisis kewangan yang didepani oleh Kerajaan Perpaduan pimpinan Anwar ketika ini amat mencabar.

“Anwar hanya menyedari kesulitan kewangan kerajaan selepas memegang jawatan. Beta percaya beliau memerlukan lebih banyak masa,” titah baginda pada Sabtu.

Selain itu, baginda turut menzahirkan rasa lega kerana lawatan rasmi Anwar ke China pada tahun ini berjaya membawa banyak hasil positif kepada pertumbuhan ekonomi negara.

Delegasi lawatan yang bermula pada 29 Mac hingga 1 April itu menyaksikan Malaysia memperoleh komitmen pelaburan sebanyak RM170 bilion dari China.

Dalam perkembangan sama, Johor mendapat sebahagian besar daripada komitmen berkenaan dengan pelaburan RM80 bilion daripada syarikat petrokimia terbesar China, Rongsheng Petrochemical Co Ltd.

Sultan Ibrahim bertitah, baginda mempunyai hubungan baik dengan Anwar dan kedua-duanya sering membincangkan tentang pasaran serta isu semasa.

Mengakui mahu lebih banyak pembangunan untuk Johor, Sultan Ibrahim bertitah Malaysia mesti memiliki keperluan visa mesra pelabur dan praktikal.

Memetik program Malaysia Rumah Keduaku, baginda turut menyuarakan kebimbangannya baru-baru ini kepada menteri berkaitan bahawa dasar tidak mesra semasa mesti diperbaiki.

Author

Fazleen Safina Abd Jamil

View all posts

View all posts


Palang ‘minta duit’ cara samun golongan korporat

SEPANG: Kegiatan samun berkumpulan alaf baharu ini tidak lagi melibatkan kumpulan manusia kecil-kecilan.

Kini golongan korporat juga semakin berani melakukan ‘samun’ berkumpulan kepada rakyat marhaen.

Sebagai contoh, kita amati rungutan rakyat mengenai kaunter bayaran kerajaan yang kini menolak wang tunai ‘legal tender’ wang kertas Bank Negara.

Petugas kaunter bayaran diberi arahan hanya terima kad debit, kad kredit, kupon dan pembayaran elektronik sahaja.

Nak bayar parkir pun perlu ada data internet, muat turun aplikasi dan bayaran kupon atau perbankan atas talian kepada pihak ketiga.

Sama seperti produk e-dompet dan ‘Touch n Go’ juga menggunakan pihak ketiga untuk mengutip komisyen.

Kenapa perlu ada pihak ketiga menerima bayaran berkenaan yang pastinya ada kos tambahan untuk memastikan sistem ini berterusan mendapat habuan?

Ini berlaku kerana kebijaksanaan pihak korporat melihat peluang Revolusi Industri dan ‘loop hole’ undang-undang untuk mencipta prosedur penapis teh dalam mengutip wang rakyat.

Yang terbaharu, kaedah samun terang-terangan golongan korporat kepada pengguna KLIA2 khususnya pemandu eHailing di mana mereka mengutip RM2 setiap kali menurunkan dan mengambil penumpang.

Kutipan itu dibuat menerusi sistem palang automatik “touch n go” yang diwujudkan di aras 1 KLIA2.

Ketua Aktivis Gabungan eHailing Malaysia, Jose Rizal mempersoalkan tindakan Malaysia Airport Holding Berhad (MAHB) yang memberi peluang kepada pihak ketiga menjana pendapatan sedangkan pelan asal yang diluluskan Kementerian Pengangkutan adalah melancarkan aliran trafik.

“Dengan wujudnya palang berkenaan aliran trafik menjadi sesak dan bertentangan syarat kelulusan bangunan semasa KLIA2 dalam pembangunan.

“Palang itu ditempatkan di satu-satunya lorong yang disediakan untuk kenderaan eHailing bagi menurunkan dan mengambil penumpang.

“Penumpang merungut perlu menunggu lama sehingga 30 minit atau sejam untuk diambil, sedangkan dalam aplikasi di tangan kenderaan sudah tiba.

“Dengan jumlah pengguna perkhidmatan eHailing melebihi 80 peratus dari perkhidmatan lain, ia tidak praktikal sedangkan di aras lain lengang dan tidak sesak.

“Masa beratur untuk mengambil penumpang menjadi lama dan ini menyebabkan pembaziran petrol dan pelepasan gas karbon yang banyak,” katanya kepada MEDIA VARIASI.

Tambahnya, pihaknya menerima aduan berkenaan ketidakselesaan, ketidaktenteraman dan kesesakan akibat dari perubahan sistem dan lokasi mengambil penumpang perkhidmatan eHailing di KLIA.

“Masa menunggu menjadi lama, terpaksa bersesak di ruang menunggu yang agak sempit, tidak kondusif dan kemungkinan jangkitan penyakit.

“Juga kekurangan kakitangan di terminal untuk mengawal keadaan, membawa imej yang kurang baik terhadap Malaysia terutama kepada pelancong luar.

“Lokasi aras 1 yang tidak mempunyai sistem cahaya yang baik akan meningkatkan risiko kemalangan dan kecederaan kepada pengguna.

“Kegagalan untuk menyediakan sistem pengudaraan (ventilation) yang baik memberi kesan buruk kepada kesihatan akibat pendedahan kepada gas karbon monoksida, nitrogen oksida dan VOCs dari ekzos kenderaan

Sehubungan itu, disarankan agar perkara ini seharusnya segera di perbaiki demi menjamin keselesaan semua dan bukannya semata-mata membuat keputusan berdasarkan emosi dan sentimen semata-mata.

Author

Tun Puteh Wanti

View all posts

View all posts


Pelajar madrasah lebam dirotan dengan paip PVC

SIK: Seorang kanak-kanak lelaki warganegara Indonesia berusia lapan tahun cedera pada tapak tangan dan kaki, dipercayai akibat dirotan oleh tenaga pengajar di sebuah madrasah.

Ketua Polis Daerah Sik, Deputi Superintendan Abdull Razak Osman berkata, pihaknya menerima laporan berkaitan kejadian pada 9.24 malam, 11 November lalu, selepas ibu angkat kanak-kanak itu menemukan kesan lebam pada anggota badan mangsa.

Beliau berkata, pengadu berusia 40 tahun yang merupakan seorang pengusaha taska di Pulau Pinang itu mendakwa anak angkatnya dirotan hingga mengakibatkan kecederaan pada tapak tangan dan kaki.

“Kecederaan anak angkatnya disedari apabila pengadu pergi ke madrasah itu secara mengejut dan membawa anak angkatnya keluar makan.

“Setibanya di kedai makan, kanak-kanak itu mengadu rasa sakit semasa duduk. Melihat kesan lebam pada mangsa, pengadu kemudian membuat laporan polis,” katanya dalam kenyataan pada Ahad.

Susulan laporan itu, katanya, polis menahan seorang lelaki berusia 27 tahun, yang merupakan seorang tenaga pengajar di madrasah terbabit pada 10.38 pagi, 12 November lepas.

“Hasil siasatan awal, mangsa disyaki telah dirotan menggunakan satu batang paip jenis PVC hingga mengakibatkan mangsa mengalami kesan lebam dan bengkak.

“Pemeriksaan oleh pakar perubatan mengesahkan bahawa mangsa mengalami kecederaan tisu lembut,” katanya.

Menurut Abdull Razak, kes berkenaan telah dirujuk kepada pihak pendakwaan dan lelaki itu akan dituduh di bawah Seksyen 31(1)(a)  Akta Kanak-Kanak 2001.

Author

Fazleen Safina Abd Jamil

View all posts

Author

Fazleen Safina Abd Jamil

View all posts

View all posts


Mayat wanita Kanada reput dalam timbunan kotak tisu

PADAWAN: Seorang wanita warga Kanada ditemui meninggal dunia dengan keadaan mayat sudah mereput dan berbau di sebuah unit kediaman pangsapuri di Jalan Matang, Sarawak.

Ketua Polis Daerah Padawan, Superintendan Abang Zainal Abidin Abang Ahmad berkata, penemuan mayat warga emas yang ditemui pada Selasa itu dilaporkan seorang wanita tempatan.

Wanita berkenaan membuat laporan susulan terhidu bau busuk di tingkat bawah unit kediamannya sekitar jam 4 petang.

Rentetan itu, sepasukan anggota dari Balai Polis Batu Kawa digerakkan ke lokasi dan terpaksa mengumpil pintu depan rumah terbabit yang berkunci dari dalam.

“Sebaik saja pintu depan itu berjaya dibuka, pasukan mendapati ada timbunan kotak tisu di dalam rumah berkenaan. Mayat si mati dijumpai terbaring dalam timbunan kotak tisu yang berselerak.

“Ketika ditemui, mayat si mati sudah berulat dan bahagian muka berkeadaan tidak sempurna,” katanya seperti dilapor Berita Harian.

Berdasarkan maklumat daripada pengadu di lokasi kejadian, Abang Zainal Abidin berkata, wanita itu tinggal berseorangan dan dipercayai menghuni rumah itu sejak kira-kira 10 tahun lalu.

Menurutnya lagi, pihak polis turut menjumpai pasport wanita itu yang dikenali sebagai Tan Onn Har, 82, dengan taraf kewarganegaraan dari Kanada.

“Pasukan perubatan dari Hospital Umum Sarawak (HUS) yang ke lokasi mengesahkan kematian mangsa. Hasil siasatan awal mendapati tiada sebarang tanda jenayah mahupun objek tajam atau tumpul ditemui di tempat kejadian,” katanya.

Beliau turut memaklumkan bahawa mayat mangsa dihantar ke bilik mayat HUS untuk tindakan lanjut.

Pada masa sama, usaha mengesan ahli keluarga mangsa sedang dilakukan dan orang ramai yang mempunyai sebarang maklumat mengenai insiden itu diminta tampil membantu siasatan polis.

Author

Diyana Rahip

View all posts

View all posts


LKAN dibahas untuk tingkat kecekapan, kualiti pengauditan – Azalina

KUALA LUMPUR: Kerajaan MADANI mengusulkan supaya Laporan Ketua Audit Negara (LKAN) dibahaskan secara terperinci di Dewan Rakyat hari ini  sebagai satu usaha reformasi dalam meningkatkan kecekapan, keberkesanan dan kualiti pengauditan.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, inisiatif ini bertujuan supaya semua pihak dapat memberikan perhatian terhadap kehendak undang-undang untuk mewujudkan tadbir urus sektor awam yang lebih baik.

“Usaha murni oleh Kerajaan MADANI ini akan memberi ruang dan peluang secara langsung kepada lebih banyak Ahli-Ahli Parlimen daripada blok kerajaan dan blok pembangkang mengambil bahagian dalam proses memastikan dana kerajaan digunakan secara berhemat demi kepentingan awam yang sewajarnya.

“Usaha murni ini juga wajar diteruskan bagi tahun-tahun akan datang bagi terus memupuk amalan ketelusan dalam semua aspek pentadbiran awam seiring dengan usaha mentransformasikan Dewan Rakyat yang berperanan untuk semak dan imbang kuasa eksekutif,” katanya.

Beliau berkata demikian ketika membentangkan usul LKAN Tahun 2021 Siri 2 yang kemudiannya dibahaskan 13 Ahli Parlimen.

Azalina berkata, perbahasan LKAN itu meliputi tiga perkara iaitu aktiviti yang menfokuskan kepada pencapaian objektif program, aktiviti dan projek yang dilaksanakan oleh kementerian, jabatan dan Badan Berkanun Persekutuan dengan menekankan konsep 3E – ekonomi, efisien dan efektif.

“Kedua, LKAN Pematuhan pula menilai ketidakpatuhan terhadap undang-undang, peraturan, kontrak dan/atau prosedur kewangan yang mengakibatkan berlakunya pemborosan, pembaziran, pembayaran tidak teratur dan kehilangan atau kerugian, seterusnya membawa kepada ketirisan wang awam,” katanya.

Selain itu, ia melibatkan LKAN Pengurusan Syarikat Kerajaan bagi menilai pencapaian objektif penubuhan syarikat melalui tiga aspek utama iaitu pengurusan aktiviti, tadbir urus korporat dan kedudukan kewangan bagi tempoh tiga tahun.

Sementara itu, Azalina berkata, sistem Papan Pemuka Ketua Audit Negara (AGD) dibangunkan bagi memaparkan isu dan status tindakan terkini terhadap teguran atau isu yang dilaporkan dalam LKAN.

Katanya, kedudukan semasa teguran atau isu dalam LKAN boleh diakses melalui Portal AGD oleh semua pihak termasuk orang awam dan pihak berkepentingan untuk mengetahui tindakan yang telah atau sedang diambil oleh auditi terhadap isu utama yang dibangkitkan dalam laporan berkenaan.

Beliau berkata, di peringkat Persekutuan, setakat 31 Mei tahun ini, terdapat 5,164 isu telah dibangkitkan dalam LKAN Tahun 2011 hingga 2021 Siri 2 mengenai kementerian, jabatan, agensi dan syarikat Kerajaan Persekutuan.

Sebanyak 4,912 isu (atau 95 peratus) daripada keseluruhan isu terbabit telah selesai, manakala 252 isu (atau lima peratus) masih dalam tindakan oleh kementerian, jabatan dan agensi Persekutuan, katanya.

Selain tindakan susulan melalui Sistem AGD, Jawatankuasa Tindakan Laporan Ketua Audit Negara (JTLKAN) yang merupakan platform untuk menentukan tindakan serta membincangkan penyelesaian supaya isu sama tidak berulang, telah ditubuhkan secara pentadbiran sejak 2012 di bawah inisiatif Program Transformasi Kerajaan 2.0 (GTP 2.0).

Berdasarkan LKAN Tahun 2015 sehingga LKAN Tahun 2021 Siri 1, Azalina berkata, data hukuman tatatertib yang dikemas kini oleh Jabatan Perkhidmatan Awam (JPA) setakat 10 Mei 2023 menunjukkan seramai 310 penjawat awam telah dikenakan tindakan tatatertib.

Antara tindakan yang dikenakan adalah amaran, surcaj, denda, tangguh pergerakan gaji, turun gaji dan tindakan buang kerja.

Persidangan Dewan Rakyat bersambung esok. – BERNAMA


PRU15: Kerajaan Sarawak pertimbang beri subsidi balik mengundi

KUALA LUMPUR: Kerajaan Sarawak akan mempertimbangkan pemberian subsidi kepada anak Sarawak untuk balik mengundi pada Pilihan Raya Umum ke-15 (PRU), kata Premier Sarawak, Tan Sri Abang Johari Tun Openg.

Beliau berkata perkara itu akan dibincangkan secara terperinci bersama pimpinan lain.

“Bila pilihan raya saya tidak tahu tapi akan dipertimbangkan. Tauk tauk erti mun balit sine tuju (tahu kalau balik nak ke mana),” katanya bagi menjawab soalan anak Sarawak yang belajar di Semenanjung Malaysia dalam sesi Sarawak Agenda: Town Hall bersama Premier Sarawak di Program Lan Berambeh Anak Sarawak (LBAS), di sini pada Sabtu.

Dalam pada itu Abang Johari berkata sesi libat urus dan persefahaman antara barisan pimpinan pelajar dan Kerajaan Sarawak akan diadakan bagi mencari jalan untuk menyelesaikan masalah yang dihadapi pelajar antaranya kadar sewa yang mahal.

Beliau berkata perbincangan akan diadakan bersama Menteri Kanan Kerja Raya Datuk Seri Fadillah Yusof untuk menambah satu bangunan di Kuala Lumpur dengan kadar sewa yang munasabah kepada anak Sarawak.

LBAS bermula sebagai sebuah perkumpulan Ramah Tamah Aidilfitri pada 2008 di Pejabat Yayasan Sarawak Kuala Lumpur yang dianjurkan secara tahunan.

Sambutan menggalakkan daripada anak-anak Sarawak menjadikan program itu diangkat sebagai program rasmi negeri oleh Kerajaan Sarawak pada 2011 dan berterusan sehingga kini.

Tahun ini LBAS dilaksanakan buat kali Ke-13 dan telah menarik penyertaan lebih 6,000 anak Sarawak di Semenanjung Malaysia khususnya siswa-siswi yang belajar di sini.

LBAS turut menjadi wadah bagi anak-anak Sarawak menyuarakan pandangan dan cadangan untuk dipertimbangkan secara langsung oleh kepimpinan negeri yang hadir bersama. – BERNAMA


Agong, Raja Permaisuri berjalan kaki santuni rakyat

PUTRAJAYA: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah, berkenan bersalaman dengan pengunjung yang menghadiri sambutan Hari Kebangsaan 2023.

Baginda berdua diiringi Perdana Menteri, Datuk Seri Anwar Ibrahim bersama beberapa menteri Kabinet berjalan sejauh kira-kira 200 meter bersalaman dengan orang ramai.

Tindakan spontan baginda itu disambut dengan sorakan pengunjung yang tidak melepaskan peluang untuk melihat dengan lebih dekat serta merakam momen indah itu.

Baginda berdua juga berkenan mencemar duli mengambil gambar ‘selfie’ bersama beberapa pengunjung sebelum berangkat pulang menaiki kenderaan rasmi.

Terdahulu, Yang di-Pertuan Agong dan Raja Permaisuri Agong berangkat tiba di Dataran Putrajaya pada jam 8 pagi sempena sambutan Hari Kebangsaan 2023.

Sepanjang sambutan itu, baginda berdua tidak lokek dengan senyuman dan sering melambai ke arah hadirin. – Berita Harian

Author

Diyana Rahip

View all posts

View all posts


Selisih faham di bar, dua lelaki cedera dilanggar

JOHOR BAHRU: Dua lelaki cedera selepas dilanggar dengan kereta oleh seorang lelaki lain dipercayai akibat perselisihan faham yang berlaku di sebuah bar di Taman Molek di sini awal pagi Isnin.

Ketua Polis Daerah Seri Alam Superintenden Mohd Sohaimi Ishak berkata pihaknya sebelum ini mengesan sebuah video berdurasi seminit 37 saat yang tular di aplikasi WhatsApp memaparkan insiden kekecohan dan pergaduhan sehingga menyebabkan kedua-dua mangsa dilanggar.

Mengesahkan menerima laporan berhubung perkara itu, beliau berkata insiden pada 5 pagi tersebut membabitkan dua lelaki warga tempatan berumur 30 dan 36 tahun.

“Kejadian dipercayai berpunca daripada perselisihan faham yang bermula di dalam sebuah bar dan berlarutan hingga ke luar premis antara kedua-dua lelaki berkenaan.

“Lelaki berusia 30 tahun itu kemudian menaiki sebuah kereta dan bertindak melanggar mangsa serta seorang lagi lelaki tempatan berumur 35 tahun yang turut berada di lokasi kejadian. Meskipun kedua-dua mangsa mengalami kecederaan, mereka kini dalam keadaan stabil,” menurutnya dalam kenyataan malam tadi.

Mohd Sohaimi berkata pihaknya berjaya menahan lelaki yang dipercayai terlibat dalam insiden itu di Jalan Persisiran, Seri Alam, Masai pada 9.10 malam tadi.

Beliau berkata semakan mendapati suspek tidak memiliki rekod jenayah manakala ujian air kencing juga adalah negatif.

Katanya kes itu disiasat mengikut Seksyen 307 Kanun Keseksaan yang membawa hukuman maksimum penjara 20 tahun, jika sabit kesalahan. – BERNAMA


UNDIAN

Restoran guna QR Code untuk ‘order makan’, memudahkan ke menyusahkan?

 Okay je, no problem!
 Leceh! Menyusahkan je

View Results

Author

Admin-MV

View all posts

View all posts


Lelaki ditahan disyaki jual air ketum di kedai makan

BALIK PULAU: Polis menahan seorang lelaki dipercayai terlibat dalam kegiatan pengedaran air ketum dan merampas 37.5 liter air ketum daripadanya dalam serbuan di sebuah kedai makan di Bayan Lepas, di sini semalam.

Menurut kenyataan Ibu Pejabat Polis Daerah Barat Daya, polis membuat intipan dan risikan sejak seminggu lepas sebelum menyerbu premis itu serta menahan lelaki berusia 43 tahun berkenaan.

“Semasa serbuan, lelaki itu sedang menjual air ketum di premis tersebut. Polis merampas sebuah tong yang di dalamnya terdapat enam bungkus plastik hitam dengan setiap bungkus plastik mengandungi 25 bungkusan plastik air ketum.

“Keseluruhan air ketum dirampas ialah 150 bungkus yang dianggar sebanyak 37,500 mililiter bernilai lebih RM1,000,” menurut kenyataan itu.

Kenyataan itu turut memaklumkan lelaki berkenaan kini direman empat hari bagi siasatan mengikut Seksyen 30(3) Akta Racun 1952.

Sementara itu, kenyataan itu turut memaklumkan polis menahan seorang lelaki berusia 29 tahun dan seorang wanita berusia 41 tahun kerana disyaki menjadi ‘keldai akaun’ oleh sindiket penawaran pinjaman wang tidak wujud serta menyamar sebagai pegawai polis dan pegawai Bank Negara melalui dalam talian bagi sindiket Macau Scam.

“Lelaki itu ditahan di Kelantan manakala wanita ditangkap di negeri ini dan siasatan awal mendapati mereka terlibat dalam kes penipuan yang dilaporkan pada 2021. Jumlah kerugian yang dialami mangsa antara RM1,400 hingga RM20,950,” menurut kenyataan itu.

Kedua-duanya yang ditahan pada Selasa lepas kini direman empat hari bagi membantu siasatan mengikut Seksyen 420 Kanun Keseksaan. – BERNAMA


Syed Saddiq bersalah empat tuduhan

KUALA LUMPUR: Ahli Parlimen Muar, Syed Saddiq Syed Abdul Rahman didapati bersalah oleh Mahkamah Tinggi atas tuduhan pecah amanah, salah guna harta dan pengubahan wang haram dana Angkatan Bersatu Anak Muda (Armada) Bersatu.

Hakim Datuk Azhar Abdul Hamid memutuskan Syed Saddiq yang juga bekas Ketua Armada bersalah terhadap semua empat tuduhan, selepas mendapati pihak pembelaan gagal menimbulkan keraguan munasabah di akhir kes pembelaan.

“Selepas mendengar keterangan 29 saksi pendakwaan dan keterangan tertuduh sendiri, mahkamah memberikan pertimbangan di tahap maksimum sebagaimana dikehendaki undang-undang.

“Mahkamah memutuskan pembelaan gagal menimbulkan keraguan munasabah dan pendakwaan berjaya melepasi keraguan musabaqah.

Oleh itu, tertuduh didapati bersalah atas semua tuduhan,” katanya seperti dilapor Berita Harian.

Syed Saddiq, 30, yang memakai sut hitam dan berada dalam kandang tertuduh, kelihatan tenang ketika hakim memberikan keputusannya.

Bagi tuduhan pertama, beliau dituduh bersubahat dengan bekas Penolong Bendahari Armada, Rafiq Hakim Razali yang diamanahkan dengan dana sayap parti itu berjumlah RM1 juta, melakukan pecah amanah dengan menyalahgunakan dana terbabit di CIMB Bank Berhad di Menara CIMB KL Sentral, Jalan Sentral 2 di sini pada 6 Mac 2020.

Tuduhan itu dibuat mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, beliau yang kini Presiden Ikatan Demokratik Malaysia (MUDA), didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise, dengan menyebabkan Rafiq Hakim melupuskan wang berkenaan.

Perbuatan itu didakwa dilakukan di Malayan Banking Berhad, Jalan Pandan 3/6A, Taman Pandan Jaya di sini, antara 8 hingga 21 April 2018 mengikut Seksyen 403 Kanun Keseksaan, yang membawa hukuman penjara maksimum lima tahun dengan sebatan dan boleh dikenakan denda, jika sabit kesalahan.

Syed Saddiq yang juga bekas Menteri Belia dan Sukan turut didakwa dengan dua tuduhan membabitkan diri dalam aktiviti pengubahan wang haram, iaitu memindahkan wang masing-masing berjumlah RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Kesalahan itu dilakukan di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018, mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Jika sabit kesalahan, boleh dihukum di bawah Seksyen 4(1) akta sama, dan berdepan hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Mahkamah pada peringkat ini sedang mendengar hujahan bagi meringankan hukuman yang dibuat oleh peguam belanya, Gobind Singh Deo.

Author

Fazleen Safina Abd Jamil

View all posts

View all posts


Rumah Terbuka Malaysia Madani usaha dekati rakyat, kerajaan negeri

ALOR SETAR: Penganjuran Majlis Rumah Terbuka Malaysia MADANI bersama Perdana Menteri di enam negeri tiada kaitan dengan Pilihan Raya Negeri (PRN), sebaliknya ia usaha kerajaan Persekutuan mendekati rakyat dan kepimpinan kerajaan negeri termasuk yang ditadbir pembangkang.

Menteri Pertanian dan Keterjaminan Makanan, Datuk Seri Mohamad Sabu berkata, penganjuran majlis sempena sambutan Aidilfitri di peringkat negeri itu dapat memberikan akses sebanyak mungkin kepada rakyat dari negeri berkenaan untuk hadir, berbanding jika dianjurkan di Putrajaya.

“Bukan semua orang dari negeri (lain) dapat berkunjung ke rumah terbuka ini jika ia diadakan di Seri Perdana, Putrajaya, maka pilihan dibuat oleh Perdana Menteri, Datuk Seri Anwar Ibrahim adalah untuk mendekati dan meraikan sebanyak mungkin rakyat.

“Malah, banyak acara peringkat kebangsaan juga dirancang untuk diadakan di luar Putrajaya bagi mencapai hasrat menguatkan kerjasama (dengan negeri-negeri termasuk dipimpin pembangkang) ini,” katanya ketika ditemui pemberita pada Majlis Sambutan Aidilfitri Menteri Pertanian dan Keterjaminan Makanan dan Parti Amanah Negara (Amanah) Negeri Kedah di sini malam tadi.

Beliau berkata demikian ketika mengulas mengenai kritikan Menteri Besar Kedah, Datuk Seri Muhammad Sanusi Md Nor terhadap majlis rumah terbuka itu yang dianggap sebagai program kempen PRN dan ia tidak wajar diadakan.

Muhammad Sanusi berkata, ini kerana program itu melibatkan kos yang tinggi sedangkan kerajaan Persekutuan sebelum ini menguar-uarkan langkah penjimatan, oleh itu majlis rumah terbuka Aidilfitri seharusnya diadakan di satu lokasi sahaja iaitu di Putrajaya seperti kelaziman sebelum ini.

Mohamad yang juga Presiden Amanah berkata, kerajaan Persekutuan komited untuk membuat perbelanjaan berhemah, sekali gus tiada isu pembaziran menerusi penganjuran majlis itu.

Rumah Terbuka Malaysia MADANI bersama Perdana Menteri akan dimulakan di Kedah pada 29 April ini, diikuti Pulau Pinang (6 Mei), Negeri Sembilan (7 Mei), Kelantan (12 Mei), Terengganu (13 Mei) dan kemuncak sambutan rumah terbuka itu akan berlangsung di Selangor pada 14 Mei. – BERNAMA


Tiang lampu diturap sekali atas jalan tar, penduduk lega polis ambil tindakan

CYBERJAYA: Baru-baru ini, tular sekeping foto memaparkan tiang lampu yang diturap sekali dengan jalar tar sehingga mendapat perhatian Polis Diraja Malaysia (PDRM).

Difahamkan, kejadian itu dipercayai berlaku di sebuah perkampungan di Belaga, Kuching.

Menerusi hantaran Facebook Clarence Chin, dia tidak menyangka dapat menyaksikan sendiri kejadian sedemikian.

“Biasa nampak orang troll benda macam ini tetapi kali ini nampak depan mata (sendiri),” tulisnya.

Hantaran yang dimuat naik Clarence itu menjadi perhatian ramai kerana kedudukan tiang lampu yang hampir berada di tengah jalan tersebut.

Dalam hantaran lain, Clarence memberitahu beberapa orang telah tampil mengadu kepadanya mengenai insiden mereka hampir terlanggar tiang terbabit.

Susulan itu, PDRM Belaga bertindak menutup separuh daripada jalan berkenaan untuk mengelakkan dari sebarang kejadian tidak diingini berlaku.

“Selepas kes tiang viral semalam, ada beberapa orang yang tampil mengadu dimana mereka pernah hampir melanggar tiang tersebut. Terutama sekali waktu malam.

“Syukur polis dah tutup separuh jalan,” jelasnya.

Author

Nurul Ain Japri

View all posts

View all posts


14 individu ditahan disyaki terlibat sindiket pemerasan guna video bogel

GEORGE TOWN: Polis menahan 14 individu termasuk seorang warga emas bagi membantu siasatan berhubung kes pemerasan membabitkan ugutan penyebaran video bogel melalui media sosial yang melibatkan keseluruhan kerugian RM306,101.

Ketua Polis Pulau Pinang, Datuk Mohd Shuhaily Mohd Zain berkata, kesemuanya yang berusia 23 hingga 60 tahun ditahan dalam operasi khas oleh Bahagian Kongsi Gelap, Judi dan Maksiat Jabatan Siasatan Jenayah Pulau Pinang bermula 16 hingga 19 September lepas.

“Semua 10 lelaki dan empat wanita itu ditahan di sekitar Johor, Perak, Selangor, Kuala Lumpur dan Pulau Pinang. Siasatan mendapati modus operandi adalah membenarkan akaun bank milik mereka digunakan oleh sindiket tersebut.

“Wang penipuan akan dimasukkan oleh mangsa ke akaun mereka sebelum diserahkan kepada sindiket… ia berbeza dengan keldai akaun yang menyerahkan kad bank kepada scammer (sindiket penipuan),” katanya pada sidang akhbar di sini hari ini.

Beliau berkata susulan penahanan mereka yang terdiri daripada pekerja swasta, pelajar, penganggur dan suri rumah, polis merampas 13 telefon bimbit pelbagai jenama, lapan kad ATM dan sebuah buku bank.

Mohd Shuhaily berkata dengan penahanan 14 individu itu, pihaknya berjaya menyelesaikan 12 kes di Pulau Pinang dan 27 di Selangor, Kuala Lumpur, Perak, Pahang serta Sarawak sekali gus percaya lebih ramai individu akan ditahan termasuk rangkaian sindiket dalam masa terdekat.

Beliau berkata sejak Januari hingga Ogos tahun ini, sebanyak 76 laporan polis diterima di seluruh Pulau Pinang melibatkan sindiket tersebut yang membabitkan keseluruhan kerugian bernilai RM306,101 dengan kerugian paling tinggi sebanyak RM69,000.

Dalam perkembangan lain, Mohd Shuhaily memberi amaran kepada orang ramai supaya tidak membuat laporan palsu melibatkan kejadian samun.

Menurutnya sejak Januari hingga bulan ini, pihaknya menerima 282 laporan berkaitan samun daripada individu berusia 20 hingga 60 tahun dengan 82 daripadanya didapati laporan palsu.

“Laporan palsu itu melibatkan 52 kes hilang kad pengenalan, salah guna wang (10), tuntutan insurans dan perselisihan faham keluarga (lima), hilang pasport atau kad Suruhanjaya Tinggi Pertubuhan Bangsa-bangsa Bersatu Untuk Pelarian (empat), mengelak dari membayar hutang (tiga) manakala cemburu, fitnah dan ponteng kerja masing-masing satu kes,” katanya.

Mohd Shuhaily berkata individu yang membuat laporan palsu itu disiasat mengikut Seksyen 182 Kanun Keseksaan. – BERNAMA


Terengganu negeri terbaharu dilanda banjir

KUALA LUMPUR: Terengganu menjadi negeri terbaharu dilanda banjir apabila dua pusat pemindahan sementara (PPS) dibuka di daerah Kemaman pagi tadi yang menempatkan 28 mangsa.

Sekretariat Jawatankuasa Pengurusan Bencana Negeri (JPBN) dalam kenyataan memaklumkan 25 mangsa daripada lapan keluarga ditempatkan di Sekolah Kebangsaan Lembah Jabor manakala tiga mangsa daripada satu keluarga ditempatkan di Dewan Orang Ramai Kampung Air Putih.

Menurut laman web rasmi publicinfobanjir.water.gov.my menunjukkan hanya Sungai Tebak di Jambatan Tebak di Kemaman melepasi paras bahaya iaitu 18.79 meter (m).

Di PAHANG, jumlah mangsa banjir meningkat mendadak dengan 4,230 mangsa daripada 1,240 keluarga yang ditempatkan di 21 PPS berbanding 1,360 orang daripada 353 keluarga malam tadi.

Sekretariat JBPN melaporkan Kuantan mencatatkan jumlah mangsa paling ramai iaitu 4,120 mangsa di 19 PPS manakala baki 110 mangsa berada di empat PPS di Pekan.

Laman web rasmi publicinfobanjir.water.gov.my melaporkan paras Sungai Belat di Sri Damai, Kuantan masih melebihi paras bahaya 5.94m dan Sungai Keratong di Rompin iaitu 23.72m.

Di KEDAH, 26 mangsa banjir ditempatkan di PPS Sekolah Menengah Agama Madrasah Insaniah Jangkang yang dibuka di Kulim pada 8 pagi ini.

Sekretariat Jawatankuasa Pengurusan Bencana Daerah (JPBD) Kulim Kapten (PA) Amirul Aliff Ahmad berkata kesemua mangsa daripada lapan keluarga itu merupakan penduduk dari Kampung Padang Limau.

“Seramai 10 lelaki dewasa; tujuh wanita, enam kanak-kanak lelaki dan tiga kanak-kanak peremuan ditempatkan di PPS berkenaan selepas rumah mereka dinaiki air berikutan hujan lebat turun lebih dua jam (semalam) hingga menyebabkan tebing Sungai Kob runtuh.

“Setakat ini, keadaan cuaca mendung dan air sudah kembali surut. Walaupun tidak hujan, penduduk bimbang air dari Sungai Kob itu akan melimpah keluar kerana tebing sungai berkenaan pecah dan masih belum dibaiki,” katanya dalam kenyataan hari ini.

Beliau berkata pagi ini, jurutera Jabatan Pengairan dan Saliran (JPS) akan datang membuat penilaian untuk kerja baik pulih tebing sungai berkenaan.

Di JOHOR, jumlah mangsa banjir sedikit meningkat kepada 163 mangsa setakat 8 pagi ini berbanding 155 mangsa pada 8 malam tadi susulan satu PPS dibuka di Sekolah Agama Pengkalan Batu, Mersing, membabitkan tujuh mangsa daripada satu keluarga.

Sementara itu, di daerah Batu Pahat seramai 130 orang daripada 34 keluarga masih ditempatkan di dua PPS dan di Segamat kekal dengan 26 orang daripada sembilan keluarga yang masih ditempatkan di sebuah PPS.

JPBN juga memaklumkan keadaan cuaca di semua daerah diramalkan cerah pagi ini kecuali Segamat yang dilaporkan hujan.

Sungai Bekok di Batu Pahat masih melepasi paras bahaya dengan bacaan 19.1m serta dua sungai di Segamat berada di paras amaran iaitu Sungai Lenik dengan 5.68m dan Sungai Kampung Awat dengan 18.07m. – BERNAMA


‘Saya takut tidak sempat cari rumah baharu sebelum Disember ini’

KUALA LUMPUR: “Rumah baru tak jumpa lagi. Nilai pampasan sedikit, notis keluar Disember ini. Saya nak tinggal mana. Boleh jadi saya tidur di tepi sungai yang ada di kawasan sini bersama anak dan isteri saya,” kata Amir, 60.

Amir antara penduduk yang menerima notis pengosongan kediaman susulan pengambilan tanah oleh Perbadanan Pembangunan Kampung Bharu (PKB) bagi projek pembangunan semula Kampung Sungai Baru.

Menurut Amir, dia yang telah mendiami kawasan itu sepanjang hidupnya mengalami kesulitan untuk mencari kediaman baharu berikutan penerimaan jumlah pampasan yang sedikit serta notis singkat arahan perpindahan keluar sebelum hujung tahun ini.

“Jumlah pampasan yang diterima hanya boleh tinggal di kubur sahaja. DBKL sudah berjanji menyediakan sebuah rumah Projek Perumahan Rakyat (PPR), sampai sekarang tiada khabar berita. Disember ini dah kena keluar setelah dapat notis.

“Saya sudah duduk sini sejak lahir. Umur pun dah 60 tahun. Rumah sekarang atas nama arwah ayah saya. Adik-beradik saya seramai tujuh orang. Kalau dibahagikan dengan jumlah pampasan RM200,000 yang sedikit ini bersama adik-beradik yang lain, berapa sahaja yang saya dapat untuk cari rumah baharu.

“Pejabat Tanah Galian (PTG) sudah menetapkan notis hingga Mac tahun depan. Tetapi dari pihak Perbadanan Pembangunan Kampong Bharu (PKB) kena keluar Disember ini,” katanya kepada MEDIA VARIASI.

Tambahnya, beliau juga meluahkan kebimbangan bagi mendapatkan kediaman baharu sebelum notis keluar berakhir disebabkan kesukaran membuat permohonan pinjaman bank atas faktor usia.

“Saya nak buat pinjaman melalui pihak bank pun sukar atas faktor umur. Nak dapat rumah pegangan bebas (free hold) pun susah. Ada rumah atas pegangan pajakan (leasehold) pun dah kena ambil, mana anak cucu saya mahu tinggal lepas ini,” jelasnya.

Amir yang merupakan salah seorang ahli jawatankuasa Masjid Jamek dalam bahagian pengurusan jenazah turut khuatir sekiranya dia berpindah di luar kawasan tempat tinggalnya akan menyukarkan pergerakan bagi urusan pekerjaannya.

“Nak kerja pun susah, kerja saya banyak kena bergerak. Kalau saya dapat rumah baru di luar kawasan macam mana saya nak bekerja yang banyak melibatkan pergerakan di banyak kawasan.

“Saya minta kerjasama dari mana-mana parti politik tidak kisahla dari Barisan Nasional, Pakatan Harapan atau Perikatan Nasional untuk membantu kami. Luahan ini memang saya dah pendam lama,” luahnya lagi.

Author

Mohamad Fitri Hazim Hazam

View all posts

View all posts


PRU15: Shahidan, Zahidi tetap bertanding walau tidak dinamakan sebagai calon BN

KANGAR: Penyandang kerusi Parlimen Arau, Datuk Seri Dr Shahidan Kassim dan Parlimen Padang Besar Datuk Zahidi Zainul Abidin mengesahkan akan tetap bertanding pada Pilihan Raya Umum ke-15 (PRU15) walaupun mereka tidak dinamakan sebagai calon Barisan Nasional (BN).

Shahidan berkata, beliau bukan hanya mahu orang Bersatu dan PAS menyokongnya malah meminta orang UMNO turut sama memberikan sokongan kepada gagasan Muafakat Nasional.

“Saya ingin menjadi model kepada Muafakat Nasional dan orang UMNO kena sokong saya sebab semua gerakan (jentera BN Arau) yang dibuat sebelum ini, saya yang atur daripada A ke Z… namun tiba-tiba mereka tolak saya dan letak calon yang bukan dicadangkan oleh Jawatankuasa Bahagian,” katanya kepada pemberita di sini hari ini.

Beliau juga berkata pengumuman akan dibuat oleh Perikatan Nasional malam ini yang mungkin menyaksikan penambahan satu nama calon.

Zahidi pula berkata beliau bersama individu lain yang tidak disenarai sebagai calon BN berkemungkinan besar bertanding pada PRU15.

“Kami tidak pasti lagi akan bertanding atas logo (parti) mana, tunggu pada 5 November (hari penamaan calon) nanti,” katanya sambil menambah beliau telah dihubungi beberapa parti namun belum membuat sebarang keputusan. – BERNAMA


Polis ikut undang-undang tahan dua pelajar tak puas hati kertas soalan SPM

KUALA LUMPUR: Polis Diraja Malaysia mengesahkan tindakan menahan dua pelajar yang tidak berpuas hati dengan soalan peperiksaan Sijil Pelajaran Malaysia adalah mengikut peruntukan undang-undang.

Ketua Polis Daerah Hulu Selangor, Superintenden Suffian Abdullah berkata, kedua-dua pelajar berusia 18 tahun itu direman selama dua hari bagi menjalankan siasatan mengikut Seksyen 14 Akta Kesalahan Kecil 1995 dan Seksyen 233 Akta Komunikasi dan Multimedia 1998.

“Tahanan reman selama dua hari terhadap dua pelajar ini dibuat bagi merakam keterangan dengan lebih teliti dan menyemak fakta daripada pihak berkaitan termasuk isi kandungan telefon bimbit serta mendapatkan laporan disiplin daripada pihak sekolah.

“Walaupun mendapat perintah tahanan reman selama dua hari namun setelah berpuas hati dengan siasatan yang dibuat, kedua-dua pelajar dibebaskan hari ini pada 11 pagi dengan jaminan polis,” menurutnya dalam kenyataan pada Ahad.

Suffian mengeluarkan kenyataan itu selepas kumpulan peguam Lawyers Of Liberty mengecam tindakan polis menahan kedua-dua pelajar pada Jumaat lepas.

Beliau berkata, kertas siasatan akan dilengkapkan dan dirujuk kepada Timbalan Pendakwa Raya Selangor untuk nasihat serta pandangan.

Semalam, media melaporkan polis menahan dua remaja selepas menerima laporan daripada guru wanita berusia 53 tahun pada 10.53 pagi Jumaat berhubung video tular memaparkan seorang pelajar lelaki memakai seragam sekolah yang tidak berpuas hati dengan kertas soalan bagi mata pelajaran Sejarah. – BERNAMA


Banjir di Baling, mayat dua sekeluarga ditemukan berpelukan

BALING: Mayat dua daripada tiga sekeluarga yang dilaporkan hilang dalam kejadian banjir dan fenomena kepala air yang melanda Kampung Iboi, Kupang di sini petang semalam, ditemukan pasukan penyelamat pada 9.30 pagi tadi.

Dua mangsa tersebut, Salmah Mat Akib, 53, dan menantunya, Nurul Anis Abu Hassan, 23, yang hamil empat bulan, ditemukan dalam keadaan berpelukan di bawah timbunan kayu balak kira-kira 100 meter dari lokasi rumah mereka yang dihanyutkan arus deras.

Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata operasi mencari mangsa bermula pukul 8 pagi yang dipecahkan kepada tiga pasukan, sebelum menemukan kedua-dua mayat pada 9.30 pagi

“Kedua-dua mangsa ditemukan di bawah timbunan kayu, mungkin mangsa hanyut bersama bongkah kayu dan tersangkut di kawasan itu,” katanya pada sidang akhbar di lokasi kejadian banjir di Kampung Iboi di sini hari ini.

Katanya mayat berkenaan ditemukan dalam keadaan sempurna dan telah diserahkan kepada pihak polis untuk tindakan lanjut.

Beliau berkata operasi mencari seorang lagi mangsa iaitu Khairul Ikhwan Nor Azman, 14, masih berjalan dan pihaknya percaya mangsa mungkin berada di kawasan berhampiran mayat pertama dan kedua yang ditemukan.

“Kami percaya mangsa ketiga ini berada dalam radius yang sama. Kami akan menggunakan bantuan anjing pengesan Unit K9 dan mesin yang bersesuaian bagi mengangkat bongkah kayu,” katanya.

Beliau berkata sekiranya mangsa gagal ditemukan dalam radius 100 meter dari lokasi terakhir, remaja itu kemungkinan masih hidup dan usaha pencarian akan diperluaskan ke kawasan lebih besar.

Dalam kejadian kira-kira pukul 5 petang semalam, ketiga-tiga mangsa yang berada di dalam sebuah rumah dilaporkan dihanyutkan arus deras dalam kejadian banjir dan fenomena kepala air yang berlaku selepas hujan lebat berterusan selama tiga jam. – BERNAMA

Author

Laini MN

View all posts

View all posts


Akar umbi Arau, Padang Besar masih setia kepada parti – Azlan

KANGAR: UMNO Perlis yakin ahlinya di peringkat akar umbi khususnya di bahagian Arau dan Padang Besar terus setia kepada parti walaupun dua tokoh besar di kawasan tersebut tidak tersenarai sebagai calon Barisan Nasional (BN) pada Pilihan Raya Umum ke-15 (PRU15).

Pengerusi Badan Perhubungan UMNO Perlis, Datuk Seri Azlan Man berkata, berdasarkan pengalaman UMNO sebelum ini, ahli-ahlinya tidak akan berganjak untuk terus memberi sokongan kepada calon parti dan sebarang perbezaan pendapat yang berlaku hanyalah bersifat sementara.

Pada majlis pengumuman bakal calon BN bagi PRU15 di ibu negara malam tadi, dua tokoh politik di Perlis iaitu penyandang kerusi Parlimen Arau, Datuk Seri Dr Shahidan Kassim dan Parlimen Padang Besar, Datuk Zahidi Zainul Abidin tidak disenaraikan.

Ketua Puteri UMNO, Zahida Zarik Khan dinamakan akan bertanding di Parlimen Padang Besar dan bekas Naib Ketua UMNO Arau, Datuk Rozabil Abd Rahman pula di Parlimen Arau. Turut dinamakan sebagai calon di Perlis ialah Exco Pemuda UMNO, Datuk Dr Fathul Bari Mat Jahya untuk Parlimen Kangar.

“Insya-Allah, kita (UMNO Perlis) akan dapat hadapi ini. Apa yang akan berlaku hanya ibarat ribut sementara dan tidak akan berpanjangan,” katanya ketika dihubungi Bernama hari ini.

Azlan yang juga Menteri Besar Perlis berkata nama-nama calon yang diumumkan Pengerusi BN, Datuk Seri Dr Ahmad Zahid Hamidi yang juga Presiden UMNO itu adalah sesuai jika dilihat dari segi kedudukan dan latar belakang calon yang hebat serta boleh membantu BN menang di Perlis. – BERNAMA


‘RM9 sekali makan…’- Pensyarah simpati pelajar terpaksa makan sekali sehari

KEHIDUPAN sebagai seorang pelajar boleh dikatakan agak sukar selain daripada mengerah otak untuk belajar, ada sebilangan terpaksa mengikat perut kerana kekurangan wang untuk makan.

Realiti itu membuatkan seorang pensyarah universiti berasa sayu apabila mengenangkan nasib pelajarnya yang hanya makan sekali sehari disebabkan harga makanan terlalu mahal.

Pensyarah, Abdul Rahman Bahasa menerusi TikToknya berkata, perkara tersebut merupakan realiti yang terpaksa ditanggung para pelajar zaman sekarang.

Pada mulanya, Abdul Rahman berbual bersama rakannya yang juga pensyarah. menurut rakannya, rata-rata pelajar universiti tidak mengambil sarapan pagi.

Rakannya itu turut meminta Abdul Rahman untuk membeli makanan di sebuah kafe dalam universiti tersebut bagi mengetahui kebenaran.

“Aku pun try makan dekat aked (kafe), aku ambil satu ketul ayam kicap, satu keping telur dadar dan teh ais. Semuanya RM9,” kongsinya.

Tambah pensyarah tersebut, selepas dikira-kira, seorang pelajar perlukan sekurang-kurangnya RM270 untuk sekali makan selama sebulan.

“RM9 sekali makan… 30 hari dah RM270.

“Okay… now I understand why students skip breakfast. Tu baru kos makan? How about other cost,” luahnya.

Menjengah di ruangan komen, ramai pelajar mengakui mereka turut menghadapi situasi yang sama sepanjang bergelar pelajar.

“Skip breakfast… lunch makan lewat petang, malam tak, sampailah esok ulang benda sama,” komen netizen

“Zaman study dulu time weekend makan sehari sekali je,aku penuhkan masa dengan tidur sepanjang hari untuk hilangkan rasa lapar,” luah netizen.

“Setiap kali dapat call parent tanya duit ada tak, mesti jawab ada tapi realiti student je tahu,” kongsi netizen.

Author

Nurul Ain Japri

View all posts

View all posts


Zahid tuntut Najib diberi keadilan

KUALA LUMPUR: UMNO mendesak mantan Perdana Menteri, Datuk Seri Najib Razak diberi keadilan di mahkamah.

Presiden UMNO , Datuk Seri Dr Ahmad Zahid Hamidi yang menyuarakan desakan itu menyifatkan pertuduhan penyelewengan dana terhadap Najib adalah pendakwaan politik dan terpilih.

“Apabila fenomena Bossku melanda negara, kelompok kecil dalam kalangan kita terus mendendangkan suara mempertikaikan Bossku.

“Diulang-ulang isu mahkamah beliau, walaupun kita tahu ia adalah pendakwaan politik dan terpilih. Kini beliau seorang diri di sana (penjara).

“Kita menuntut supaya beliau diberikan keadilan di mahkamah. Kita menuntut supaya pengadilan yang seadil-adilnya diberikan kepada Najib,” katanya.

Zahid yang juga Timbalan Perdana Menteri berkata demikian dalam ucapan dasar Perhimpunan Agung UMNO 2022 (PAU2022) di di hadapan kira-kira 3,000 perwakilan UMNO di Pusat Dagangan Dunia (WTC) Kuala Lumpur, hari ini.

Ahmad Zahid menegaskan fenomena Bossku adalah faktor utama kebangkitan semula UMNO dan Barisan Nasional (BN) malah kembali diyakini rakyat, selepas tewas dalam Pilihan Raya Umum Ke-14 (PRU14).

Beliau turut membidas kelompok dalam parti itu yang tetap mempertikaikan Najib, di sebalik sumbangan mantan Presiden UMNO berkenaan yang berjaya memastikan BN menang tujuh pilihan raya kecil (PRK) dan dua pilihan raya negeri (PRN) selepas PRU14.

Najib kini sedang menjalani hukuman penjara selama 12 tahun di Penjara Kajang selepas gagal dalam rayuan terakhirnya di Mahkamah Persekutuan bagi mengetepikan sabitan, hukuman dan denda RM210 juta pada 23 Ogos lalu.

Mantan Perdana Menteri itu, melalui Tetuan Shafee & Co memfailkan permohonan pada 6 September 2022, meminta supaya keputusan Mahkamah Persekutuan yang mengesahkan sabitan, hukuman dan denda disemak semula.

Mahkamah Persekutuan diminta menyemak semula keputusan pada 16 Ogos 2022 yang menolak permohonannya mengemukakan bukti berkaitan Datuk Mohd Nazlan Mohd Ghazali, iaitu hakim perbicaraan kes membabitkan dana SRC International.

Selasa lalu, mahkamah berkenaan menetapkan 19 Januari ini untuk mendengar permohonan terbabit, manakala dua lagi tarikh, iaitu 20 dan 26 Januari yang ditetapkan lebih awal sudah dilapangkan

Pada 28 Julai 2020, Mohd Nazlan mendapati Najib bersalah atas tujuh pertuduhan membabitkan tiga pecah amanah, tiga pengubahan wang haram dan satu salah guna kuasa.

Mohd Nazlan yang kini Hakim Mahkamah Rayuan, menjatuhkan hukuman penjara 12 tahun dan denda RM210 juta atau penjara lima tahun penjara terhadap Najib dan keputusannya dikekalkan oleh Mahkamah Rayuan pada 8 Disember 2021.

Najib memohon rayuannya didengar semula oleh panel baharu hakim Mahkamah Persekutuan yang terdiri daripada sekurang-kurangnya tujuh hakim dan beliau diberi penangguhan pelaksanaan hukuman penjara sementara menunggu pendengaran permohonan semakannya itu.

Author

Tun Puteh Wanti

View all posts

View all posts


Terbuka Denmark: Zii Jia mara ke final

KUALA LUMPUR: Pemain peseorangan profesional negara, Lee Zii Jia, hanya tinggal selangkah untuk merangkul gelaran Kejohanan Terbuka Denmark 2022 selepas menewaskan juara dunia tahun lalu, Loh Kean Yew dari Singapura, pada aksi separuh akhir Sabtu.

Selaku pemain nombor tiga dunia, Zii Jia, ketandusan gelaran selepas Terbuka Thailand, Mei lalu, menampilkan aksi cemerlang untuk menundukkan seteru lamanya, dengan 21-18, 21-15, pada kejohanan di Arena Jyske Bank, Odense.

Kejayaan tersebut merupakan kemenangan ketiga berturut-turut ke atas Kean Yew selepas Kejuaraan Berpasukan Asia, Februari lalu dan suku akhir Terbuka Indonesia, Jun lalu.

Zii Jia, pilihan keempat kejohanan, mara ke final ketiga tahun ini, akan bertemu pemenang antara wakil China, Shi Yu Qi dan pemain Jepun, Kodai Naraola pada final, esok.

Ketika juara Asia itu melangkah ke final, tiga lagi wakil negara terkandas di separuh akhir termasuk juara beregu lelaki dunia, Aaron Chia-Soh Wooi Yik.

Beregu nombor empat dunia itu tewas kepada pasangan Indonesia, Marcus Fernaldi Gideon-Kevin Sanjaya Sukamuljo 21-17, 13-21, 21-17 dalam perlawanan selama 51 minit.

Marcus-Kevin, atau lebih dikenali ‘The Minions’  akan menentang pasangan senegara dan pilihan kelima kejohanan, Fajar Alfian-Muhammad Rian Ardianto di pentas final selepas mengalahkan beregu negara, Ong Yew Sin-Teo Ee Yi, 21-16, 22-20.

Di samping itu, beregu campuran negara, Goh Soh Huat-Shevon Lai turut ditunjukkan jalan keluar oleh gandingan China dan pilihan ketiga kejohanan, Zheng Si Wei-Huang Ya Qiong, 16-21, 22-24. – BERNAMA


Elak tekanan, Dhabitah tidak mahu fikir sangat soal podium di Birmingham

BIRMINGHAM: Penerjun negara Nur Dhabitah Sabri mungkin antara harapan penyumbang pingat kepada Malaysia pada Sukan Komanwel Birmingham 2022, namun dia tidak ‘berani’ terlalu memikirkan untuk melangkah ke podium di Pusat Akuatik Sandwell yang serba baharu di sini.

“Saya tidak mahu memikirkan soal memenangi pingat kerana saya percaya ia akan membuatkan saya tertekan. Tetapi saya hanya berharap untuk melakukan terjunan terbaik saya di Birmingham,” katanya kepada Bernama.

Nur Dhabitah akan mencuba nasib dalam empat acara iaitu 3 meter (m) papan anjal wanita, 3m papan anjal seirama wanita (dengan Wendy Ng Yan Yee), 10m platform seirama wanita (bersama Datuk Pandelela Rinong) dan 3m papan anjal seirama campuran (bersama Muhammad Syafiq Puteh).

Mengenai persiapannya setakat ini, pemenang tiga pingat gangsa Sukan Komanwel itu mengakui masih ada ruang untuk diperbaiki terutama dari segi teknikal menjelang temasya empat tahun sekali itu di sini.

Bagaimanapun Nur Dhabitah percaya rakan sepasukannya telah berlatih tanpa jemu dalam usaha mencapai sasaran satu pingat emas yang ditetapkan Majlis Olimpik Malaysia (MOM) bagi kem terjun negara di sini.

“Sama ada dapat atau tidak, itu belakang cerita, saya tahu rakan sepasukan saya telah berlatih dengan bersungguh-sungguh dan kini tiba masanya untuk kami beraksi,” katanya.

Selain kem terjun, MOM telah menetapkan sasaran emas untuk badminton, boling padang, powerlifting, gimnastik berirama dan angkat berat.

Kontinjen negara akan diwakili 162 individu membabitkan 104 atlet, 44 pegawai dan 13 petugas.

Sukan Komanwel 2022 akan bermula esok hingga 8 Ogos, dengan kira-kira 6,500 atlet dari 72 negara dan wilayah dijangka mengambil bahagian pada edisi kali ini. – BERNAMA


‘Orang macam ni pun ada ke’- Pemandu kesal ‘rider’ pentingkan diri parkir motor suka hati

CYBERJAYA: Sikap pentingkan diri seorang penunggang P-Hailing meletakkan motorsikalnya bukan di parkir motor telah menyebabkan sebuah kereta berdepan kesukaran.

Menerusi video tular, kelihatan penunggang motorsikal itu bertindak memarkirkan motornya di hadapan kereta yang sedang menunggu sebuah lagi kenderaan keluar dari petak Orang Kurang Upaya (OKU).

Menurut pemilik video, dia membawa bapanya yang menggunakan kerusi roda bagi untuk ke sebuah klinik.

“Sambil tunggu orang ni simpan wheelchair, tiba-tiba ada mamat ni suka hati je park depan aku, masalahnya aku nak masuk, kereta depan tu nak reverse.

“Orang macam ni pun ada ke?,” soal pemilik video.

Apa masalah dia ? Aku nak masuk klinik pun nak kena hadap orang macamni ke😠

♬ original sound – Ikram Sabri – Ikram Sabri

Walaupun berkali-kali memanggil penunggang berkenaan untuk mengalihkan motosikalnya, namun hampa kerana dia sekadar menjenguk untuk memastikan motosikalnya tidak menghalang kereta yang akan keluar sebelum berlalu.

“Tak kesian ke kat ayah aku ni bro? Faham maybe kau tak ada rasa simpati.

“Bayangkan je kalau kau kat tempat aku. Tak ada hilang pun order kau tu kalau kau tolong alihkan motor. Kalau perangai macam ni… kesian.

“Kau bernasib baik jumpa orang yang sabar bro. Orang lain tak tahu apa jadi,” katanya.

Menjengah di ruangan komen, rata-rata warga net mengecam tindakan penunggang motosikal terbabit yang didakwa mementingkan diri sendiri.

“Siapa makwe kepada rider BLX5*** sila lah tinggalkan dia, dah boleh nampak ye kalau dia layan bapak kau nanti camne,” komen netizen.

“Aku tak judge semua tapi majoriti rider-rider ni selfish. Park mana suka, lawan arus, langgar lampu merah. Tah la kecam kang ramai backup,” selar netizen.

“Dia lupa kalau kita mudahkan urusan orang, Allah mudahkan urusan dia, moga dia tengok video ni, dia teringat sampai mati,” tulis netizen.

Author

Nurul Ain Japri

View all posts

View all posts


Ronaldo kini milik Al Nassr

KELAB Arab Saudi, Al Nassr mengumumkan Cristiano Ronaldo sebagai pemain baharu mereka setelah pemain itu menandatangani kontrak bersama mereka.

History in the making. This is a signing that will not only inspire our club to achieve even greater success but inspire our league, our nation and future generations, boys and girls to be the best version of themselves. Welcome @Cristiano to your new home @AlNassrFC pic.twitter.com/oan7nu8NWC

— AlNassr FC (@AlNassrFC_EN) December 30, 2022

Pengumuman ini telah dibuat melalui laman Twitter rasmi pasukan Al Nassr dengan menyatakan “Sejarah dalam pembikinan. Ini bukan sahaja akan memberi inspirasi kepada kelab kami untuk mencapai kejayaan yang lebih besar tetapi memberi inspirasi kepada liga kami, negara dan generasi akan datang, lelaki dan perempuan untuk menjadi versi terbaik diri mereka. Selamat datang @Cristiano ke rumah baharu anda @AlNassrFC”

Sebelum ini, khabar angin tentang perpindahan bintang Portugal itu ke Al Nassr bertiup kencang selepas dia ditamatkan kontrak oleh Manchester United.

Kontrak Ronaldo akan berlangsung selama dua setengah tahun sehingga Jun 2025, dengan jumlah gaji sebanyak €200 juta (£177 juta) setahun setelah perjanjian komersial disertakan.

Ia dianggap sebagai gaji tertinggi yang pernah dibayar kepada pemain bola sepak profesional.

Al Nassr, yang kini berada di tempat kedua dalam liga Arab Saudi, akan menjadi kelab kelima dalam karier Ronaldo selepas tempoh sebelumnya di Sporting, Real Madrid dan Juventus selain dua khidmat berasingan di Manchester United.

Author

Muhammad Nor Fadzly Mahat

View all posts

View all posts


Lepas mohon maaf, PAS Pulau Pinang syor Dominic berkempen sendiri

KUALA LUMPUR: Walaupun PAS sudah memohon maaf atas insiden membabitkan Presiden Gerakan, Datuk Dr Dominic Lau yang didakwa ‘dihalau’ ketika ceramah Perikatan Nasional (PN) Selasa lalu, isu antara kedua-dua pihak dilihat belum tamat.

Ia susulan kenyataan terbaharu PAS Pulau Pinang yang meminta Dominic menggunakan jentera kempen beliau sendiri di Dewan Undangan Negeri (DUN) Bayan Lepas yang mana beliau adalah calon di kerusi itu.

Pesuruhjaya PAS Pulau Pinang, Muhammad Fauzi Yusoff berkata, tidak timbul isu PAS memboikot Dominic, sebaliknya mereka tidak mempunyai ahli mencukupi untuk membantu calon PN itu.

Memetik laporan Utusan Malaysia, Muhammad Fauzi berkata, ketika ini masing-masing perlu membawa jentera masing-masing untuk berkempen.

“Kita pun tidak cukup (jentera), malah jentera kita sebenarnya ada kawasan yang kena bantu juga, jadi siapa yang bertanding, dia kena ketuai jentera di situ dan bawa jentera masing-masing,” katanya.

Muhammad Fauzi berkata demikian sebagai mengulas dakwaan jentera PAS yang dikatakan tidak turun bersama membantu Dominic di Bayan Lepas.

Laporan itu turut menjelaskan, Muhammad Fauzi berkata, pihaknya akur dengan arahan PAS Pusat supaya menjernihkan semula hubungan dengan Dominic selepas insiden di Sungai Dua, Selasa lalu.

“Kita akan berusaha untuk murnikan keadaan (hubungan PAS dengan Dominic), kita kena berjumpa dan usahakan dengan cara cermat.

Selasa lalu, Dominic diminta meninggalkan ceramah PN di Sungai Dua kerana hadir tanpa diundang.

Dominic yang pencalonannya di Bayan Lepas dikatakan mengecewakan akar umbi PAS di kerusi majoriti Melayu itu, cuba tidak memperbesarkan insiden itu dengan mendakwa ia “tidak benar” pada mulanya.

Tetapi, rakaman video Malaysiakini menunjukkan Dominic dihalang seorang pemimpin PAS Pulau Pinang daripada mengikuti Naib Presidennya, Idris Ahmad ke atas pentas. Pemimpin PAS itu didengar memberitahu Dominic: “Tak boleh (ikut). You go away.”

Semalam, Setiausaha Agung PAS, Takiyuddin Hassan memohon maaf kepada Dominic dan berkata kehadiran Presiden Gerakan itu perlu “dihargai sebagai tetamu”.

Author

Media Variasi

View all posts

View all posts


Warga emas maut terbabit nahas dengan penyanyi rock di Kuantan

KUANTAN: Seorang maut dalam kemalangan dua kenderaan yang turut melibatkan penyanyi kumpulan rock 1990-an di susur Universiti Islam Pahang Sultan Ahmad Shah (UnIPSAS) Jalan Kuantan-Maran, di sini, pada Khamis.

Namun, penyanyi berkenaan tidak cedera manakala penunggang motosikal Yamaha Lagenda, Eddy Kusmiran Ambi, 61, meninggal dunia di tempat kejadian dalam kejadian kira-kira jam 10.45 pagi itu.

Ketua Polis Daerah Kuantan, Asisten Komisioner Wan Mohd Zahari Wan Busu berkata, berdasarkan laporan, kemalangan membabitkan kereta jenis BMW dipandu penyanyi itu dalam perjalanan dari arah bandar menuju ke Rompin.

“Sebaik tiba di lokasi kejadian, motosikal dipandu mangsa di lorong kiri laluan dipercayai mengubah haluan ke lorong kanan.

“Pemandu kereta cuba mengelak dan menekan brek, tetapi terlanggar bahagian belakang motosikal itu. Penunggang motosikal itu disahkan meninggal dunia di tempat kejadian, manakala pemandu kereta tidak mengalami kecederaan,” katanya dalam kenyataan pada Jumaat.

Wan Mohd Zahari berkata, mayat mangsa dihantar ke Hospital Tengku Ampuan Afzan (HTAA) untuk bedah siasat.

Tambahnya, kes disiasat mengikut Seksyen 41(1) Akta Pengangkutan Jalan 1987.

Author

Fazleen Safina Abd Jamil

View all posts

View all posts


‘Hadi sihat…cuma jalani rawatan antibiotik, bukan mengelak dirakam keterangan’

KUALA LUMPUR: Presiden PAS, Tan Sri Abdul Hadi Awang menjalani rawatan di sebuah hospital di Terengganu, Sabtu lalu menyebabkan beliau terpaksa menangguhkan proses rakaman percakapan yang sepatutnya dijalankan pihak polis pada hari terbabit.

Setiausaha Politik Presiden PAS, Mohd Syahir Che Sulaiman, berkata perkara itu jelas menimbulkan kekeliruan dengan ada pihak mendakwa Abdul Hadi sengaja memberi alasan untuk mengelak daripada dirakam keterangan.

“Saya mendapat izin daripada Tuan Guru (Abdul Hadi) untuk menjelaskan kekeliruan ada mengatakan beliau mengelak dan tidak sihat. Perkara itu adalah kekeliruan yang berlaku.

“Komunikasi saya dengan pihak Bukit Aman jelas dan tidak bercanggah, kenyataan polis pun jelas dan tidak bercanggah. Memang Tuan Guru memang ada menerima rawatan pada pagi Sabtu, 2 September di Hospital Sultanah Nur Zahirah, Kuala Terengganu,” katanya kepada pemberita, di sini hari ini.

Mohd Syahir berkata, perkara itu menyebabkan kelewatan Abdul Hadi untuk tiba di Kuala Lumpur bagi menjalani proses rakam percakapan yang pada asalya dijadualkan berlangsung pada jam 4 petang, pada hari berkenaan.

Jelas beliau, Abdul Hadi perlu menjalani rawatan antibiotik yang mengambil masa antara tiga hingga empat jam sebelum selesai kira-kira jam 11.30 pagi dan terus bergerak ke ibu negara pada jam 12 tengah dan kelewatan itu menyebabkan tidak sempat memenuhi temu janji bersama pihak Bukit Aman.

“Tuan Guru berada dalam keadaan sihat tetapi bila pihak media dengar beliau dirawat di hospital, mungkin timbul kekeliruan bahawa beliau tidak sihat.

“Tidak timbul soal mengelak, kalau Tuan Guru tidak ada rawatan tersebut, telah selesai perkara ini (proses rakam keterangan) pada hari Sabtu, jam 4 petang sebagaimana yang pihak media tahu,” katanya.

Mengulas lanjut, Mohd Syahir berkata, beliau sendiri sudah menghubungi Bukit Aman memaklumkan mengenai rawatan yang perlu dijalani Abdul Hadi pada jam 8 pagi, Sabtu lalu dan pihak polis bersetuju menetapkan tarikh baharu iaitu hari ini.

Mengenai penyebaran gambar pertemuan Ahli Parlimen Marang dengan Tun Dr Mahathir Mohamad serta mesyuarat bersama Menteri Besar empat negeri ditadbir Perikatan Nasional (PN), Mohd Syahir berkata, perkara itu memang sudah dijadualkan.

“Jadi yang tersebar gambar berjumpa dengan Tun M dan selepas itu ada mesyuarat dengan menteri-menteri besar empat negeri tersebut adalah mengikut jadual yang asal.

“Alhamdulillah Tuan Guru sihat dan pihak polis pun maklum mengenai keadaan (kesihatan) Tuan Guru dan jadual perjalanan beliau pada hari Sabtu lalu,” katanya.

Terdahulu, terdapat laporan mengenai seorang pemimpin PKR tertanya apakah benar Abdul Hadi uzur selepas muncul laporan Presiden PAS itu bertemu Dr Mahathir.

Ia selepas polis memaklumkan proses rakam keterangan Abdul Hadi ditangguhkan selepas dimaklumkan beliau masih uzur dan meminta proses berkenaan ditangguhkan. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Hamid Bador pilih Fazreena sebagai suri baharu

OLEH: FATTAH RAZZAQ

KUALA LUMPUR: Bekas Ketua Polis Negara, Tan Sri Abdul Hamid Bador dilaporkan menamatkan zaman dudanya apabila melangsungkan perkahwinan baru-baru ini.

Beliau dikatakan pegawai berpangkat Deputi Superintenden, Fazreena Abdul Karim yang bertugas di Muzium Polis di Bukit Aman.

Gambar perkahwinan Abdul Hamid dan isteri baharunya itu kini tular di laman media sosial.

Abdul Hamid menjawat jawatan Ketua Polis Negara secara kontrak selama dua tahun bermula 4 Mei 2019 hingga 3 Mei 2021.

Beliau digantikan Timbalannya, Tan Sri Acryl Sani Abdullah Sani.

Author

Media Variasi

View all posts

View all posts